IDENTITATEA TEOLOGICĂ ȘI SPIRITUALĂ A FAMILIEI 
ÎN MAGISTERIUL PAPEI PAUL AL VI-LEA ! 


Pr. prof. dr. Alois Bişoc (laşi) 


În ciclonul rapidelor transformări sociale, culturale şi morale care au atacat 
identitatea familiei, s-a simţit nevoia unor studii mai aprofundate şi a unor 
intervenţii mai concrete şi mai hotărâte pentru salvgardarea ei. Într-adevăr, în 
ultimele decenii s-a verificat o tot mai crescândă sensibilitate faţă de familie. 
Nenumărate sunt articolele, cărțile şi tratatele care se ocupă de ea, căutând să 
facă mai multă lumină în acest câmp atât de problematic. Ca arhiepiscop de 
Milano, cardinalul Montini, viitorul papă Paul al VI-lea, afirmă că „toate 
acestea nu slujesc decât pentru a trezi în noi dorinţa unei doctrine mai clare şi 
mai complete, cea pe care noi trebuie să o posedăm actualmente pentru a 
rezolva în calitate de creştini această vitală problemă a familiei”. 

Evident, Biserica s-a ocupat foarte mult de familie. Dar, spre deosebire de 
alţii, ea s-a plasat mai întâi şi în mod principal în ascultarea cuvântului lui 
Dumnezeu; a căutat să redescopere adevărata concepţie despre familie, 
extrăgând-o din gândul original al lui Dumnezeu şi din proiectul lui Dumnezeu 
restaurat şi sfinţit de Cristos. Într-adevăr, Conciliul a orientat doctrina sa asupra 
căsătoriei şi a familiei, sprijinindu-se în mod cu totul deosebit pe fundamente 
biblice. Aşa va face şi papa Paul al VI-lea, considerând că Biblia este 
indispensabilă pentru a înţelege ce este familia. 

Desigur, nu este vorba de o tratare detaliată şi sistematică asupra căsătoriei 
şi familiei în Sfânta Scriptură, dar, cu toate acestea, se află în ea nişte elemente 
care servesc ca adevăruri permanente şi altele care servesc ca puncte de plecare 
pentru o dezvoltare ulterioară. E necesar, însă, în spirit de credinţă, să ne 
plasăm sub lumina ei pentru a descoperi o sănătoasă şi solidă teologie a 
familiei. Urmând acest drum, vom vedea împreună cu papa Paul al VI-lea, în 
paginile următoare, ontologia divino-umană a familiei, adică ce este familia în 


! Textul reprezintă capitolul III din teza de doctorat susţinută de către părintele Alois Bişoc 
la Universitatea Pontificală din Lateran, Roma, în anul 1984. Titlul tezei este Crisi e identită 
della famiglia nel magistero di Paolo VI. 

> G.B. MONTINI, Lettera pastorale Per la famiglia cristiana (Lett. past.): Magistero 
episcopale, Lettere pastorali, 1960, Cittadella 1961, 841. 

planul iniţial al lui Dumnezeu, cum a fost ea apoi sfinţită de Cristos, esenţa sa 

de „Biserică familială”, încheind cu directivele sale speciale pentru actualizarea 
> 

şi promovarea identităţii familiei. 


1. Familia în planul lui Dumnezeu 
1.1. Căsătoria şi familia sunt opera lui Dumnezeu 


Între tentativele de secularizare se numără şi aceea care consideră căsătoria 
şi familia ca un produs al istoriei sau o invenţie a oamenilor şi, de aceea, astfel 
de realităţi, o dată cu apariţia culturii moderne, ar trebui să fie socotite ca 
depăşite. Doctrina Bisericii, din contră, afirmă că Dumnezeu însuşi este autorul 
căsătoriei, că el a întemeiat prin legi foarte precise „intima comunitate de viaţă 
şi de iubire conjugală”?. În acord cu doctrina conciliară, papa Paul al VI-lea, în 
importantul său discurs către participanţii la cel de al XIII-lea Congres Naţional 
al Centrului Italian Feminin, declară: „Căsătoria şi familia nu sunt doar opera 
omului, o construcţie umană produsă şi dominată în intima ei esență de 
condiţiile istorice şi ambientale, şi deci schimbătoare ca şi acestea”. 

Atât căsătoria, cât şi familia au o origine mai înaltă, care transcende omul, 
şi un proiect imuabil în istoria omenească. Căsătoria şi familia vin de la 
Dumnezeu, sunt opera lui Dumnezeu şi răspund unui proiect esenţial pe care 
el însuşi l-a trasat şi care depăşeşte schimbătoarele condiţii ale timpului, 
rămânând neschimbat de-a lungul veacurilor. 

Cu alte cuvinte, căsătoria şi familia nu sunt o invenţie a omului, ci a lui 
Dumnezeu; se nasc din voinţa lui Dumnezeu cu o structură şi o funcţie bine 
definite. Spre a înţelege bine toate acestea, este necesar, însă, de a merge la 
„origini”, de a ne plasa sub lumina revelaţiei, aşa cum ne sfătuieşte însuşi papa 
Paul al VI-lea: „Trebuie întotdeauna să ne îndreptăm spre această primă pagină 
din Biblie dacă vrem să înţelegem ce este şi cum trebuie să fie un cuplu uman, 
un cămin”. 

Deschizând Sfânta Scriptură, la începutul ei, vedem două texte care 
interesează în mod deosebit tema noastră: Gen 1,26-28 şi Gen 2,18-25. Ne 
limităm însă la o analiză foarte telegrafică. „Dumnezeu l-a creat pe om după 


> GS 48. 

* PAUL AL VI-LEA, Insegnamenti di Paolo VI (INS), IV, Tipografia Poliglotta Vaticana, 
Cittă del Vaticano 1966, 81. 

5 Cf. PAUL AL VI-LEA, „Discorso al Movimento Equipes Notre-Dame” (04.05.1970) (END), 
în INS, IV, 3. 

chipul său” (Gen 1,27), adică l-a creat persoană, ca şi el, l-a creat inteligent, 
liber, capabil să iubească. „Bărbat şi femeie l-a creat” (Gen 1,27) deci nu 
identici, ci în dualitatea sexelor, şi totuşi egali în demnitate. Potrivit planului 
său, Dumnezeu i-a creat complementari, unul pentru altul şi, de aceea, „omul 
va părăsi pe tatăl său şi pe mama sa şi se va alipi de soţia sa şi amândoi vor fi 
un singur trup” (Gen 2,24). Cei doi alcătuiesc un singur cuplu în iubire şi vor 
primi misiunea de a răspândi iubirea creatoare a lui Dumnezeu: „Creşteţi | fiţi 
rodnici] şi vă înmulțit” (Gen 1,28). Deci, geneza căsătoriei şi a familiei se află 
sub iniţiativa directă a lui Dumnezeu, spre a se îndeplini un plan special al său. 

Prin căsătorie şi familie, Dumnezeu vrea să-l facă pe om părtaş la 
prerogativele sale cele mai înalte: iubirea sa pentru oameni şi capacitatea sa 
creatoare de viaţă. Fiind plan divin, el nu se schimbă, ci este valabil pentru 
totdeauna, în mod independent de condiţiile schimbătoare ale timpurilor şi ale 
culturilor. În felul acesta, căsătoria şi familia ocupă un loc de onoare în planul 
divin. Ele sunt instituţiile cele mai vechi ale istoriei umane. Sunt un prototip 
şi, ca atare, rămân şi vor rămâne întotdeauna un model care trebuie să se 
reproducă. Sunt instituţiile cele mai importante: originea şi fundamentul 
societăţii omeneşti. Conciliul afirmă că „familia însăşi a primit de la Dumnezeu 
această misiune, ca să fie prima şi vitala celulă a societăţii”. Pe aceeași linie 
conciliară, papa Paul al VI-lea afirmă de mai multe ori că familia este „nucleu 
social prim şi sacru”, „primul nucleu natural”, „celula naturală a societății 
umane”, „celula fundamentală a vieţii sociale”, „prima sacră societate 
întemeiată de Dumnezeu Creatorul, guvernată de legile sale”, „celula de bază”. 
O asemenea instituţie, atât de importantă şi de fundamentală, nu putea să se 
nască din nişte combinaţii întâmplătoare sau din diferite tentative umane. Papa 
declară explicit: „Căsătoria nu este, deci, efectul întâmplării sau produsul unor 
forţe naturale inconştiente; este o înţeleaptă instituţie, făurită de Creator pentru 
a realiza în omenire planul său de iubire”. 

Căsătoria şi familia sunt, aşadar, legate de Dumnezeu Creatorul şi ele au o 
transcendentă relație cu Dumnezeu; de la el vin şi către el sunt orânduite; 
familiile se întemeiază şi trăiesc inițial pe pământ, dar sunt destinate să se 
reunească în cer. 


6 
AA 11. 
7 Cf. INS, VII (1969), 1184; INS, VIII (1970), 847; INS, 1448; INS, 323; INS, LX (1971), 
197; INS, XV (1977), 251. 
3 Humanae vitae, 8. 

Desigur, acesta este un plan ce trebuie considerat cu ochii credinței într-o 
perspectivă escatologică, conform căreia toate lucrurile sunt orânduite de 
Dumnezeu pentru mântuirea şi fericirea supranaturală a oamenilor. Numai în 
această lumină se poate avea o idee clară despre căsătorie şi despre familie. 
Orice concepţie sau doctrină, care nu ţine cont în mod suficient de această 
relaţie esenţială a căsătoriei şi a familiei cu originea sa divină şi cu destinul său 
care transcende experienţa umană, nu va înţelege nici realitatea lor profundă şi 
nici nu va putea găsi calea exactă pentru a rezolva problemele inerente vieţii 
familiale. 

Dacă vor să rezolve criza, căsătoria şi familia trebuie să redescopere planul 
divin asupra lor. Acest lucru este posibil numai în lumina revelaţiei exprimate 
în Biblie şi interpretate în mod autentic şi competent de către magisteriul 
Bisericii. 


1.2. Comunitate de viaţă şi iubire 


Iubirea nu a fost întotdeauna considerată şi trăită la justa sa valoare. De 
aceea, Biserica a căutat mereu să intervină pentru a o readuce la demnitatea sa. 
Dar ca, Biserica, nu a fost întotdeauna înţeleasă corect, ba chiar de multe ori i 
s-a adus acuza că ar fi duşman al iubirii umane. Papa Paul al VI-lea este 
conştient de acest lucru şi răspunde în mod hotărât „nu” acestor acuze: „Foarte 
adesea Biserica a părut, bineînţeles, pe nedrept, neîncrezătoare față de iubirea 
umană. De aceea, dorim astăzi să vă spunem în mod clar: „nu, Dumnezeu nu 
este duşmanul marilor realităţi umane, şi Biserica nu desconsideră nicidecum 
valorile trăite zilnic de milioane de cupluri”. 

Nu numai că Dumnezeu nu este duşmanul iubirii conjugale, dar el însuşi 
este cel care a voit-o, a creat-o, a declarat bunătatea sa. lubirea umană este 
excelentă în obârşiile ei: „şi a văzut Dumnezeu că toate acestea erau bune” 
(Gen 1,31). De aceea, este necesar să se meargă din nou „la origini”, la Biblie, 
pentru a intui idealul iubirii conjugale şi, în consecinţă, a comunităţii în care ea 
se concretizează. Numeroasele studii, analizele psihologice, cercetările 
psihanalitice, anchetele sociologice, reflecțiile filozofice vor putea desigur 
aduce lumină asupra sexualităţii şi iubirii umane, dar ne-ar întuneca mintea 
dacă am uita această fundamentală învăţătură care ne-a fost dată încă de la 
început, şi anume: dualitatea sexelor a fost voită de Dumnezeu, pentru ca 
bărbatul împreună cu femeia să fie o imagine a lui Dumnezeu. 


“END, 1. 

Creându-l pe om, Dumnezeu nu l-a lăsat singur şi nu l-a destinat la 
solitudine, deoarece, cum el însuşi zice, „nu este bine ca omul să fie singur” 
(Gen 2,18). De unul singur, omul nu putea fi imaginea lui Dumnezeu care este 
iubire, care este comuniune de persoane. Omul avea nevoie de cineva care să-i 
fie „asemenea’”, pentru a se ajuta, pentru a se completa, pentru a intra în relație 
de iubire şi de comuniune (Gen 2,18). De aceea, „Dumnezeu l-a creat pe om 
după chipul său; după chipul lui Dumnezeu l-a creat; bărbat şi femeie i-a creat” 
(Gen 1,27). Astfel, bărbatul şi femeia poartă înscrisă în însăşi natura lor 
chemarea la iubire. Servindu-se de cuvintele unui autor englez, papa declară: 
„Domnul ne-a făcut bărbați şi femei pentru a ne învăța să iubim. A întipărit în 
natură această lege, care este finalitatea sa, proiectul său. Vrea ca bărbatul şi 
femeia să înveţe a se iubi prin faptul că ei sunt complementari şi caută acea 
integrare, unitate şi interpersonalitate care mâine va fi, dacă va voi Dumnezeu, 
familie”. 

Nici o tendinţă, nici o atracţie nu este atât de puternică în natura bărbatului 
şi a femeii ca aceea care îi atrage să se iubească şi să se unească într-o 
comunitate de viaţă diferită de oricare alt tip de comunitate umană. Într-adevăr, 
unirea dintre bărbat şi femeie se deosebeşte în mod radical de orice altă 
asociere umană şi constituie o realitate singulară, şi anume aceea că cuplul este 
întemeiat pe dăruirea reciprocă, unul altuia: „şi vor deveni amândoi un singur 
trup” (Gen 2,24). 

Concret, această unire vrea să semnifice o unire foarte intimă şi profundă, 
unire nu numai a trupurilor şi a instinctelor, ci o unire totală a gândurilor, a 
inimilor, a întregii persoane, unire care face din cei doi „o singură inimă şi un 
singur suflet”, s-ar putea spune „chiar o singură fiinţă”. Însă profunda unire a 
bărbatului şi a femeii nu anihilează persoanele lor. Darul nu este o fuziune. 
Fiecare persoană rămâne distinctă şi, departe de a se dizolva în dăruirea 
reciprocă, se afirmă şi se cizelează, creşte în tot decursul vieţii conjugale 
conform acestei mari legi a iubirii: a se dărui unul altuia pentru a se dărui 
împreună. 

O astfel de unire profundă nu poate înceta niciodată, deoarece iubirea, prin 
natura sa, cere de a fi durabilă, de a se angaja în mod desăvârşit pentru 
totdeauna. Cele două mari temelii pe care mâine va apărea o familie legitimă 
şi bună sunt exclusivitatea şi perenitatea, premisele indisolubilităţii. Sunt 
exigenţe care intră în planul iniţial al lui Dumnezeu, creatorul naturii umane. 


10 INS, V (1967), 963-964. Papa nu dezvăluie numele autorului englez. 

Ele sunt, de fapt, nişte legi care sunt date pentru binele familiei. Departe de a 
fi o sclavie, ele sunt o garanţie şi o protecție, un adevărat sprijin, izvor de 
unitate, de fericire, de spirit de dăruire şi de sacrificiu. 

Iată într-o privire de ansamblu planul lui Dumnezeu asupra bărbatului şi 
asupra femeii, care sunt chemaţi la iubire, la dăruire reciprocă, la unire 
definitivă într-o comunitate de viaţă şi de iubire. Acesta este într-adevăr 
fericitul rezultat al Conciliului al II-lea din Vatican care, tratând despre 
căsătorie şi despre familie, nu doar prin prisma unor aspecte juridice, ci 
bazându-se, în primul rând, pe planul divin, redescoperă valoarea iubirii 
personaliste şi a familiei ca o comunitate. Pe această bază, familia este definită 
„intimă comunitate de viaţă şi de iubire conjugală, fondată de Creator şi 
structurată după legi proprii”!!. Papa Paul al VI-lea va urma cu fidelitate 
doctrina conciliară, insistând asupra vocației bărbatului şi a femeii de a alcătui 
o comuniune de iubire şi de viaţă. El vorbeşte despre familie ca despre „prima 
societate umană instituită de bunătatea creatoare a lui Dumnezeu tocmai ca 
societate a iubirii, a dăruirii a două fiinţe umane făcute una pentru alta, pentru 
a alcătui o singură viaţă în comunicarea de sentimente, de efecte, de 
convieţuire, de colaborare, de ajutorare reciprocă, izvor de fericire mutuală”!?. 

În acest sens, se admite că instituţia conjugală nu mai există doar pentru 
procreare sau rezervând acesteia primul loc. Ea se întemeiază şi există, în 
primul rând, pe fundamentul iubirii. Făcând apologia enciclicii Humanae vitae, 
papa Paul al VI-lea face cunoscută importanţa care a fost dată iubirii conjugale: 
„Am urmat cu plăcere concepţia personalistă, proprie doctrinei conciliare, cu 
privire la societatea conjugală, dând astfel iubirii, care o generează şi o 
alimentează, locul proeminent ce i se cuvine în aprecierea subiectivă a 
căsătoriei”!>. 

Societatea conjugală nu este, de aceea, o sumă de trupuri sau de indivizi, ci 
o comuniune intimă de viaţă, în care iubirea joacă un rol principal. Iubirea este 
într-adevăr cimentul care dă acestei comunităţi de viaţă soliditatea sa şi elanul 
care o duce spre desăvârşire. Toată fiinţa participă la ea, în profunzimile 
misterului ei personal şi a componentelor sale efective, atât fizice, cât şi 
spirituale, până a constitui tot mai bine acea imagine a lui Dumnezeu pe care 
cuplul are misiunea de a o întrupa zi de zi. 


Il GS 48. 
2 INS, VII (1969), 1156. 
13 INS, VI (1968), 871-872. 

Cu alte cuvinte, iubirea conjugală trebuie să îmbrăţişeze întreaga persoană 
şi trebuie să tindă neîncetat spre perfecţiune, făcând astfel ca soţii să fie tot mai 
vizibil imaginea lui Dumnezeu. Aceasta este vocaţia bărbatului şi a femeii 
potrivit planului divin: ei sunt chemaţi să se iubească, să se dăruiască, să se 
unească pentru totdeauna în căsătorie şi în familie, care familie este şi trebuie 
să fie comunitate de viaţă şi de iubire. 


1.3. Comunitate născătoare de viaţă 


O dată cu Conciliul al II-lea din Vatican, în doctrina matrimonială nu mai 
există o ierarhie a scopurilor, ierarhie care avea pe primul lor procrearea. 
Totuşi, cu reevaluarea personalistă a iubirii conjugale, procrearea nu-şi pierde 
importanţa sa. Papa Paul al VI-lea ne pune în gardă faţă de opiniile ce încearcă 
să supraaprecieze iubirea conjugală până la punctul de a omite un bine 
fundamental al căsătoriei, care este copilul. De fapt, Conciliul însuşi declară în 
mod explicit că, „prin caracterul său natural, instituţia însăşi a căsătoriei şi a 
iubirii conjugale sunt orânduite spre procrearea şi educarea copilului”. Deci, 
natura însăşi a iubirii conjugale este cea care tinde să se dăruiască, să se 
răspândească, să se continue prin intermediul fecundității. Enumerând 
proprietățile iubirii conjugale în Humanae vitae, pontiful conchide: „Este în 
fine o iubire fecundă, care nu se epuizează în comuniunea dintre soţi, ci este 
destinată să se continue, dând naştere la noi vieţi”. 

Desigur, nu trebuie să se uite că natura iubirii conjugale se înscrie în 
proiectul iniţial al lui Dumnezeu Creatorul şi că dualitatea sexelor a fost voită 
de el, pentru ca bărbatul şi femeia să fie împreună imaginea lui Dumnezeu şi, 
la fel ca şi el, izvor de viaţă. Deci, Dumnezeu Creatorul este cel care a înscris 
legea fecundității în însăşi structura psihico-fiziologică a bărbatului şi a femeii. 
Chemându-i să se unească în instituția familială, Dumnezeu a unit în chip 
admirabil cele două scopuri principale ale aceste instituţii: iubirea şi 
procrearea. Cu alte cuvinte, prin intermediul căsătoriei şi a familiei, Dumnezeu 
a unit în mod înţelept două dintre marile realități umane: misiunea de a 
transmite viaţa şi iubirea reciprocă şi legitimă a bărbatului şi a femeii. 

Trebuie subliniat apoi că Dumnezeu nu numai că a creat natura umană şi a 
unit pe bărbat şi pe femeie în căsătorie, ci le-a spus în mod expres, sub formă 
de precept: „Fiţi roditori, înmulțiţi-vă şi umpleţi pământul” (Gen 1,28). El a 


14 GS 48 şi 50. 
15 Humanae vitae, 9 şi 12. 

încredinţat în felul acesta soților sarcina de a continua „opera primei creaţii”, 
de a completa universul creat de el. Este o sarcină de miniştri ai planului lui 
Dumnezeu asupra vieţii omeneşti, de miniştri ai puterii sale creatoare. Din 
acest motiv, ei pot fi numiţi „concreatori” în opera de conservare şi de 
organizare a lumii sau colaboratori liberi şi responsabili ai lui Dumnezeu 
Creatorul. 

Adăugăm pe scurt un cuvânt despre importanţa pe care papa Paul al VI-lea 
o acordă educaţiei, considerată ca un rezultat necondiţionat al procreării. El 
declară că soţii sunt consacraţi „misiunii sublime de a fi colaboratori ai lui 
Dumnezeu în a revărsa viaţa în noi creaturi şi de a le educa în dezvoltarea 
lor”'®. Conciliul al II-lea din Vatican confirmă această misiune, făcând din ea 
o datorie foarte gravă a părinţilor. Aceştia, „deoarece au transmis fiilor lor 
viaţa, au obligaţia foarte gravă de a-i educa”. Nu din întâmplare, în Familiaris 
consortio, papa loan Paul al II-lea pune în acelaşi capitol, îndată după slujirea 
dată vieţii, dreptul-datoria părinţilor de a da educaţie copiilor!'*. Soții sunt 
chemaţi, deci, să colaboreze cu Dumnezeu nu numai în a da viaţă fizică fiilor 
lor, ci şi în a cultiva spiritul lor, deci de a fi nu numai „născători”, ci deopotrivă 
şi părinţi. 

În felul acesta, soţii răspund uneia dintre vocaţiile lor cele mai mari şi 
îndeplinesc una dintre operele cele mai nobile în această lume. Ei sunt 
„copărtaşi” la iubirea creatoare a lui Dumnezeu, sunt părtaşi la iubirea pe care 
el o poartă omenirii şi tuturor fiilor ei, şi prin care doreşte să îi înmulțească pe 
fiii oamenilor pentru a-i face părtaşi la viaţa sa şi la fericirea sa veşnică. 

Multe sunt încă expresiile utilizate de papa Paul al VI-lea pentru a scoate în 
relief această nobilă vocaţie şi demnitate a familiei: „izvor de viaţă”; „primul 
sacru nucleu social, în care existența umană se deschide, se formează, se 
defineşte”"”. Familia este, deci, o lucrare bună a lui Dumnezeu, prin care el 
continuă opera creatoare în lume. După părerea papei, nu există o altă instituţie 
umană care să facă mai comprehensibil şi mai vizibil gândul lui Dumnezeu 
Creatorul şi modul cum el îl cheamă pe om să colaboreze la opera sa. El îl face 
părtaş la prerogativele sale cele mai înalte: iubirea şi viaţa, ceea ce, simultan, 
este o vocaţie şi o misiune. 


16 INS (1963), 400. 

11 GE 3; GS 50. 

18 Familiaris consortio, 28-41. 

19 Lett. past., 836; cf. INS, VII (1969), 1184; INS, XIII (1974), 1055. 

După această sinteză a gândirii papei Paul al VI-lea cu privire la familie în 
planul divin, se poate conchide că ea a fost voită de Dumnezeu, cu legi şi 
scopuri determinate, drept o comunitate de viaţă şi de iubire, ca o comunitate 
izvorâtoare de viață. Importanţa revelației este incontestabilă în căutarea 
identității familiei, ba, mai mult, fără lumina Bibliei, nu se poate avea o idee 
clară despre familie. Nu ne rămâne altceva de făcut decât să preamărim planul 
divin, care face din instituția familială un obiect ideal şi superlativ, deoarece 
consacră vieţii, a cărui început şi sfârşit este Dumnezeu, un cămin de iubire, de 
fericire, de virtuţi fundamentale pentru existenţa umană. 


2. Familia sfinţită de Cristos 
2.1. Prin reconfirmarea proiectului iniţial 


Familia concepută în planul divin ca o comunitate de iubire unică, fidelă şi, 
deci, fecundă, era o operă foarte bună şi frumoasă la început. Dar păcatul a 
umbrit proiectul inițial al lui Dumnezeu, făcând ca valorile comuniunii 
interpersonale în cadrul cuplului să-şi piardă puritatea şi frumuseţea 
primordială. Se răspândiră, în schimb, adulterul, divorţul, poligamia, sclavia 
femeii şi aşa mai departe. 

Totuşi, Dumnezeu nu a permis ca planul său asupra instituției familiale să 
fie distrus complet. Deja în Vechiul Testament se pot sesiza momente în care 
este exaltată fidelitatea conjugală şi luată ca model al alianţei lui Dumnezeu cu 
poporul său, acesta din urmă fiind deseori infidel (cf. Os 2,18-25; Jer 3; Is 54,5- 
8), şi în care este exaltată măreţia şi frumuseţea iubirii (cf. Cr) 

A fost necesar să vină Isus pentru a restaura deplin şi definitiv alianţa 
divino-umană; ca Mire, el iubeşte şi se dăruieşte pentru a mântui lumea (Ef 
5,23-25). Prin el, căsătoria şi familia sunt readuse la proiectul divin inițial şi 
redobândesc o nouă valoare în economia divină. Dar mai înainte de a interveni 
în mod explicit prin învățătura sa, Isus a exprimat în mod explicit valoarea 
căsătoriei şi a comunităţii de familie prin persoana şi prin însăşi viaţa sa, 
alegând să vină în lume, ca toţi oamenii, prin intermediul unui cuplu: Iosif şi 
Maria. Mântuitorul a început opera de mântuire prin intermediul acestei uniri 
virginale şi sfinte în care se manifestă atotputernica sa voinţă de a purifica şi 
de a sfinţi familia, sanctuar de iubire şi leagăn al vieţii. 

Cristos onorează familia întrupându-se în ea, acceptând legăturile de sânge, 
fiind părtaş la bucuriile şi suferinţele ei, petrecând în ea cea mai mare parte a 
vieţii pământeşti, crescând în tăcere, în ascultare, în muncă, mai înainte de a 
începe în mod public misiunea sa mesianică. Prin această alegere, Isus a 

aprobat, a reconfirmat importanţa şi demnitatea familiei, a ratificat, a canonizat, 
a sfințit această instituție comună nouă, tuturor, şi generatoare a existenţei 
umane. Cu Isus, familia din Nazaret devine un exemplu de comunitate 
familială, de comuniune de iubire şi de viaţă sfântă. 

Începându-şi viaţa publică, Isus o inaugurează chiar în ambianța unei 
sărbători matrimoniale, dedicându-i prima sa minune (cf. In 2,1-11). Ne 
amintim apoi celelalte momente în care Isus a fost părtaş la viaţa de familie. 
Este suficient de a-l revedea în casa Martei şi a Mariei, surorile lui Lazăr (cf. 
Le 10,38-42), în casa lui Simon fariseul (cf. Lc 7,35-50), în casa lui Petru (cf. 
Le 4,38 ş.u.), a lui air (cf. Le 8,40-56). 

Dar în afara tuturor acestor episoade, Isus a intervenit în mod direct şi 
decisiv prin predica sa pentru a restabili concepţia şi demnitatea căsătoriei şi 
a familiei într-o societate favorabilă divorțului şi coruptă de păcat. În acest fel, 
Domnul Isus Cristos s-a prezentat oamenilor ca învăţător, renovator şi 
reformator al familiei. 

Mai înainte de toate, în învăţătura sa cu privire la căsătorie, Isus nu face 
altceva decât să ne retrimită la începutul creaţiei, la proiectul primordial al lui 
Dumnezeu Tatăl, pentru a readuce instituția matrimonială la „puritatea de la 
început”, deoarece „la început nu a fost aşa” (cf. Mt 19,8). Pentru a înţelege mai 
bine cum Cristos a restabilit demnitatea primordială a cuplului, vom face apel, 
împreună cu papa Paul al VI-lea, la textul din Evanghelia după Matei 19,3-8%. 
Mesajul evanghelic aminteşte că, la întrebarea fariseilor cu privire la divorţ, 
Isus declară voinţa precisă a lui Dumnezeu încă de la începutul creaţiei, 
servindu-se de două versete din Geneză: adică de Gen 1,27, asupra diferenţierii 
sexuale voite de Dumnezeu, şi de Gen 2,24, cu privire la vocaţia bărbatului şi 
a femeii de a fi un singur trup, încheind apoi cu proclamarea legii universale 
şi fără excepţie a unităţii şi indisolubilităţii căsătoriei: „Ceea ce Dumnezeu a 
unit, omul să nu despartă” (Mt 19,6). Permisiunea de divorţ acordată de Moise 
este interpretată de Isus doar ca un rezultat istoric derivat din „împietrirea 
inimii” (Mt 19,8). El, în schimb, desființează permisiunea mozaică şi se 
prezintă ca reînnoitor hotărât al adevărului primordial despre cuplu în planul 
divin. Cuplul a fost conceput şi voit de Dumnezeu ca indisolubil, şi acest 
principiu, înscris deja în dreptul natural, a fost confirmat şi întărit pentru 
creştini de legea Evangheliei, acolo unde Cristos face observaţia că omul nu 
poate îndrăzni să despartă ceea ce Dumnezeu a unit. 


% Cf. Sacerdotalis coelibatus, 20. 

Pentru pontif, ca şi pentru Cristos, soţii sunt uniţi de Dumnezeu însuşi, şi nu 
doar cauzele naturale sunt cele care duc la întemeierea familiei, ci „Dumnezeu 
însuşi a pus mâinile asupra ei, fiindcă zice: «Ceea ce Dumnezeu a unit, omul 
nu trebuie să despartă»'”!. De aceea, Cristos cere fidelitate absolută în viaţa 
conjugală, condamnând adulterul şi divorțul (cf. Mt 5,32 şi 19,9; Le 16,18). 
Fidelitatea absolută trebuie să fie înţeleasă şi respectată chiar şi în gânduri şi 
în inimi, şi nu doar în extern (cf. Mt 5,28). Isus vrea să dea astfel căsătoriei o 
„inimă nouă”, să conducă instituţia familială la perfecțiunea, la idealul fixat de 
Dumnezeu. 

Învățătura lui Isus Cristos asupra unităţii şi indisolubilităţii instituţiei 
conjugale are întotdeauna valoare de lege, deoarece este o lege a lui Dumnezeu, 
lege divină care nu se schimbă, care nu se învecheşte. Ea are valoare pentru 
toţi, deoarece, fiind lege a lui Dumnezeu, nu poate fi anulată de nici o 
transformare culturală şi socială. Are valoare pentru totdeauna şi pentru toţi şi 
pentru faptul că învăţătura lui Cristos îşi împlântă rădăcinile în natura umană, 
înalţă iubirea conjugală, face ca familia să fie sănătoasă şi capabilă de a educa 
copiii cum se cuvine, cu binefaceri incalculabile pentru societate, pentru stat, 
pentru întreaga lume. 

În fine, are valoare deoarece este spre binele familiei, pentru stabilitatea, 
fericirea şi demnitatea ei, făcând din ea o adevărată comunitate de viaţă şi de 
iubire unică şi indisolubilă. Biserica nu poate niciodată să înceteze a învăţa 
aceste exigenţe radicale ale lui Isus. Ea are misiunea de a le păzi şi de a le apăra 
exact după spiritul lor. Şi, într-adevăr, această misiune a sa de a proclama 
adevărul spus de Cristos asupra instituției familiale se reînnoieşte continuu în 
decursul secolelor, în ciuda schimbărilor istorice, culturale şi sociale care caută 
să îndepărteze proiectul inițial al lui Dumnezeu asupra căsătoriei şi asupra 
familiei, proiect reconfirmat şi reconsolidat de Cristos. 


2.2. Prin sacramentul Căsătoriei 


În opera de mântuire a realității matrimoniale şi familiale, Isus nu s-a limitat 
la a o readuce la adevărul ei inițial prin caracteristicile de unitate şi 
indisolubilitate, ci a înălţat-o la un sublim nivel de perfecţiune şi de demnitate. 
Fiind deja sacră, de instituire divină, căsătoria între creştini a fost sfințită de 
Cristos prin darul sacramentului. Papa Paul al VI-lea afirmă în această privinţă: 
„EI [Isus Cristos] nu numai că a recondus familia la puritatea sa primordială 


” INS, VIII (1970), 1012. 

(cf. Mt 19,8), ci a făcut din căsătorie un sacrament, adică un mijloc de a 
dobândi harul”. 

Cu toate acestea, sacramentalitatea căsătoriei nu a fost întotdeauna pusă în 
evidență în mod satisfăcător, întrucât timp îndelungat discursurile asupra 
căsătoriei au fost orientate mai mult din punct de vedere juridic decât teologic. 
De aceea, este absolut necesar de a redescoperi importanţa sacramentalităţii 
căsătoriei, de a explica cum instituţia naturală, prin faptul însuşi că se 
celebrează între două fiinţe însemnate cu caracterul creştin, devine sacrament, 
se divinizează, se aprinde în interior de caritatea divină şi este izvor peren de 
har şi de sfințire. 

Conciliul al II-lea din Vatican subliniază această realitate afirmând că soții 
creştini nu sunt singuri, ci că „Mântuitorul oamenilor şi Mire al Bisericii” vine 
în întâmpinarea lor prin sacramentul Căsătoriei””. Papa Paul al VI-lea reia 
doctrina conciliară, citând-o şi textual. Dar discursul cel mai complet asupra 
sacramentalităţii căsătoriei a fost cel adresat Echipelor Notre-Dame la 4 mai 
1970. După ce a tratat teologia Căsătoriei în creaţie, pontiful dezvoltă teologia 
Căsătoriei, luându-l ca „învăţător” pe apostolul Paul, şi începe tratarea ei cu 
sacramentul Botezului, prin care, cu ajutorul lucrării Duhului Sfânt, toţi devin 
creaturi noi în Cristos. „Lucrare a Duhului Sfânt (cf. Tit 3,5), regenerarea 
baptismală face din noi creaturi înnoite (cf. Gal 6,15), chemate să trăiască, la 
fel ca şi noi, o viaţă nouă (Rom 6,4)”. 

Cristos a primit însă de la Tatăl misiunea de a mântui şi de a reînnoi nu 
numai omul, ci şi instituţiile sale, precum şi istoria sa. De aceea, „în această 
mare operă de reînnoire a tuturor lucrurilor în Cristos, căsătoria, şi ea purificată 
şi reînnoită, devine o realitate nouă, un sacrament al noii alianțe”. 

Devine sacrament nu în virtutea unui pact, a unui statut juridic, ci în virtutea 
caracterului creştin şi, deci, este sacrament numai pentru cei botezați. Prin 
Botez, creştinii sunt inseraţi în Cristos şi în trupul său mistic, Biserica, aşa încât 
începe să se instaureze o relaţie ontologic nouă între unii şi alţii şi acţiunile lor 
se desfăşoară în Cristos. Pe acest temei, papa Paul al VI-lea afirmă: 


Doi creştini doresc să se cunune. Sfântul Paul îi avertizează: „Voi nu vă mai 
aparţineţi vouă înşivă” (/Cor 6,19). Membre ale lui Cristos, ambii întru Domnul, 


22 INS, V (1967), 616. 
5 Cf. GS 48. 

END, 7. 

% END, 7. 

şi unirea lor se face tot întru Domnul, ca şi cea a Bisericii şi, de aceea, această 
kabi 


unire este o „mare taină” (Ef 5,2), un semn care nu numai că reprezintă misterul 
unirii lui Cristos cu Biserica, ci mai mult încă, îl conține şi-l răspândește în jur”. 


Iată fundamentul şi esenţa realității sacramentale a căsătoriei creştine. Ea nu 
este o „afacere lumească”, ci o unire făcută „în Domnul”, de bărbatul şi femeia 
„recreaţi” (creaţi din nou) în baia botezului. Unirea lor nupţială este inserată 
ipso facto în noua şi veşnica alianţă matrimonială, cea a lui Cristos cu Biserica, 
şi aceasta este o „mare taină” (£/ 5,32). 

Ar trebui acum să analizăm detaliat celebrul text Ef 5,21-35. Nefiind însă 
aici locul potrivit pentru a o face, reamintim totuşi faptul că apostolul Paul vede 
în Gen 2,24, „şi amândoi vor fi un singur trup”, reprezentarea profetică a unirii 
dintre Cristos şi Biserică, un „mare mister” ascuns în căsătoria creaţiei, şi care 
apoi va fi realizat şi în căsătoria creştină. Şi, de aceea, sfântul Paul compară 
unirea matrimonială a creştinilor cu cea dintre Cristos şi Biserică şi îi îndeamnă 
pe soţi să-şi iubească soțiile lor precum Cristos îşi iubeşte Biserica. 

Or, spre deosebire de Vechiul Testament, alianţa nupțială dintre Dumnezeu 
şi omenire, dintre Cristos şi Biserică (omenirea răscumpărată), serveşte de 
model pentru căsătoria creştină, şi nu numai de model, ci şi de izvor de har, 
pentru a o face să devină o reflectare fidelă a relaţiilor nupțiale dintre Cristos 
şi Biserică. Din acest motiv, căsătoria creştină nu este doar un simbol al 
căsătoriei cereşti, ci un germen care o reprezintă în ea însăşi ca activă şi 
eficientă. Altfel spus, unirea soţilor creştini nu este doar un semn ce semnifică 
misterul unirii nupţiale dintre Cristos şi Biserică, ci îl conţine, îl participă şi-l 
răspândeşte în jur. 

Această întreagă realitate a devenit posibilă prin harul Duhului Sfânt, care 
este suflul ei dătător de viaţă. Duhul Sfânt, fiind legătura de iubire dintre 
Cristos şi Biserică, în virtutea sacramentului căsătoriei, este legătura de iubire 
şi dintre soţii creştini. El le comunică, deci, capacitatea sa de a iubi cu o iubire 
divină, cu iubirea lui Cristos însuşi: „Iubiţi-vă unii pe alţii precum eu v-am 
iubit pe voi” (n 13,34). 

Înseşi exprimările iubirii conjugale sunt inserate în sfera iubirii divine, înseşi 
manifestările acțiunii lor sunt, pentru soţii creştini, pătrunse de această iubire 
pe care ei o primesc din inima lui Dumnezeu. lubirea umană, lucru bun la 
origine, dar coruptă de păcat, este astfel salvată, mântuită, purificată, reînnoită, 
înălțată şi sfințită de Cristos; devine „vehicul şi instrument” al iubirii divine 


% END, 8. 

între soţi; este transformată în har şi mai ales a devenit demnă de a fi „prezenţa 
şi simbolul” iubirii reciproce dintre Cristos şi Biserică. 

lată mesajul îmbucurător al noutăţii creştine a căsătoriei. Isus nu se 
mulţumeşte să o îndrepte spre perfecțiunea inițială pe care păcatul a umbrit-o, 
ci îi dă o nouă valoare şi semnificație religioasă, o face sacrament al noii 
alianţe. Aceasta devine un model şi un ideal foarte înalt pentru soții creştini 
care, prin harul sacramentului, sunt inseraţi în ea, participă, sunt părtaşi la ea, 
o actualizează şi o reflectă. 

lată marea nobleţe a căsătoriei creştine. Fiind un sacrament, căsătoria 
îmbracă un „caracter sacru”, devine o valoare religioasă de „primă mărime”, 
capătă un „preţ inestimabil”. De aceea, papa Paul al VI-lea îi invită pe soţii 
creştini să fie conştienţi de acest „sacramentum magnum” al Căsătoriei şi de 
a nu ezita niciodată de a da mărturie despre demnitatea ei”. 

În acelaşi timp, este o mare nobleţe pentru familia însăşi, care se naşte şi se 
întemeiază pe sacramentul Căsătoriei. Dintre toate instituţiile umane, ea este 
singura comunitate de viaţă întemeiată pe un sacrament. Ea este unica societate 
naturală înălțată, asumată în ordinea harului, unită cu trupul lui Cristos. Ea este, 
aşadar, unica societate naturală care are privilegiul de a fi locul unde este 
exprimat şi făcut vizibil pactul de iubire dintre Cristos şi Biserică. Isus Cristos 
a voit în felul acesta să o sfinţească şi să o înalțe la o nouă demnitate umană şi 
creştină. 


2.3. Prin harul dat spre perfecțiune 


Reducând căsătoria la puritatea primordială şi ridicând-o la demnitatea de 
sacrament, Cristos nu-i lasă pe soţi în seama propriilor forţe. Cristos rămâne cu 
ei pentru a-i ajuta să se iubească aşa cum el însuşi a iubit Biserica. Prin 
sacramentul Căsătorie, Isus este prezent în unirea de iubire a soţilor şi este 
prezent aici pentru a trezi o iubire şi mai mare. El este prezent cu harul Duhului 
Sfânt, care este sufletul ei dătător de viaţă. Într-adevăr, ambii, Cristos şi Duhul 
Sfânt, sunt prezenţi în mod activ în viaţa soţilor creştini, aşa cum atestă 
pontiful: „Voi nu mai sunteţi abandonaţi vouă înşivă, deoarece Cristos şi Duhul 
Sfânt, «aceste două mâini ale lui Dumnezeu», potrivit expresiei sfântului Irineu, 
lucrează fără preget pentru voi”. 


21 Cf. INS, I (1963), 400; INS, XIII (1975), 218. 
233 END, 13. 

Soții creştini, deci, grație sacramentului Căsătorie, sunt asistați şi ajutaţi în 
mod continuu pentru a duce la îndeplinire misiunea lor conjugală şi familială. 
Prin ea, ei sunt întăriţi şi cvasi-consacraţi pentru împlinirea fidelă a propriilor 
datorii, pentru realizarea propriei vocaţii până la desăvârşire. Idealul 
perfecțiunii nu este rezervat doar câtorva privilegiați, ci este o vocaţie adresată 
tuturor. De aceea, ca şi toţi creştinii, şi soţii sunt chemaţi la perfecţiune şi la 
sfințenie în starea specifică vieţii lor. Pentru a realiza această vocaţie, 
sacramentul Căsătoriei este instrumentul. El este un izvor special de har, este 
un izvor peren al tuturor harurilor de care au trebuinţă soţii. Şi aşa este, 
deoarece Cristos, izvor inepuizabil de har, este prezent în ei în aşa fel încât 
influenţează în mod constant viaţa soţilor. 

Vorbind despre o atare misiune a lui Cristos, papa Paul al VI-lea evocă 
prima minune de la nunta din Cana şi afirmă că „generosul act al Domnului 
vrea să simbolizeze asistenţa sa nelipsită faţă de toţi cei care intenționează să 
întemeieze o nouă familie, potrivit legilor lui Dumnezeu””. Cu alte cuvinte, 
gestul lui Isus la nunta din Cana nu este doar un semn plin de solicitudine faţă 
de soţii aflați în dificultate, ci, pentru creştini, este simbolul permanentei şi 
eficacei sale asistenţe divine. De aceea, papa cere în mod repetat soţilor să fie 
conştienţi de asistenţa divină în viaţa lor şi-i încurajează: „Nu vă temeţi, Cristos 
este cu voi! Este aproape de voi pentru a transfigura iubirea voastră, pentru a-i 
îmbogăţi valorile, deja şi aşa atât de mari şi nobile, cu cele mult mai admirabile 
ale harului său”. 

Prin harul sacramental, Isus purifică, perfecționează şi sfințește iubirea 
soţilor creştini, făcând-o să devină reflexul iubirii divine. El este alături de soţii 
creştini pentru a face tare, stabilă, indisolubilă, legătura care îi uneşte în 
dăruirea reciprocă pentru întreaga viaţă. 

Un fundament al indisolubilităţii căsătoriei creştine este şi vocaţia de a fi 
imagine a unirii totale şi indefectibile existente între Cristos şi Biserică. Aşa 
cum este imposibil de a rupe legătura de iubire dintre Cristos şi Biserică, la fel 
este imposibilă ruperea legăturii de iubire dintre soţii creştini. Prin asistenţa sa, 
prin harul său, Cristos face posibilă fidelitatea absolută dintre soţi potrivit 
exemplului său. Isus este alături de ei pentru a-i susţine în momentele de 
dificultate, de încercare, de criză, nelipsite, desigur, din realităţile vieţii umane, 
dar, în orice caz, nu de nedepăşit. 


% INS, IV (1966), 1054. 
30 INS, XIII (1975), 298; cf. INS, XII (1974), 428. 

Papa Paul al VI-lea îi încurajează în mod insistent pe soţi să depăşească 
dificultățile drumului conjugal cu ajutorul lui Cristos, care este întotdeauna 
alături de ei. Prin harul său, ei vor putea să fie orientaţi în mod dinamic spre 
perfecțiune. 


Este alături de voi pentru a vă face să simțiți demnitatea voastră de colaboratori 
ai lui Dumnezeu creatorul, prin transmiterea inestimabilului dar al vieţii, 
colaboratori ai lui Dumnezeu Providenţă, făcându-l prezent înaintea copiilor 
voştri, în bucurii, în griji, în nelinişti”!. 


Desigur, Cristos nu poate lipsi în misiunea pe care o au soţii de a coopera 
cu Dumnezeu în a transmite viaţa şi a-i educa pe copiii lor. Ea este, într-adevăr, 
una dintre cele mai mari vocaţii. 

Acestea sunt doar unele dintre aspectele cele mai importante ale vieții 
conjugale şi familiale, dar Cristos, prin sacramentul Căsătoriei, intervine cu 
harul său în tot decursul perioadei de dezvoltare a vieţii familiei şi o 
influenţează în profunzime. Vorbind unor perechi de soţi cu ocazia nunţii de 
argint, papa Paul al VI-lea afirmă: „Voi aţi experimentat cum harul îmbelşugat 
al Sacramentului a fost întotdeauna gata de a cobori asupra voastră, în 
momentele vesele, ca şi în cele triste, în crize şi îndoieli, în eforturile 
istovitoare ale educării fiilor voştri, în neliniştile inerente pentru reuşita lor, în 
fascinantele infiltrări ale răului, ale exemplelor rele”? 

Tocmai din acest motiv, papa intenționează să îi conştientizeze pe noii 
căsătoriți asupra importanţei şi eficacităţii harului sacramental al căsătoriei, 
asupra asistenţei divine care sfințește şi fortifică unirea lor, idealizează viaţa 
lor, şi face familia lor să fie aptă pentru îndeplinirea tuturor datoriilor. lar 
tinerilor care se pregătesc pentru familie, le exprimă dorinţa ca adevărata lor 
iubire să vină de la Cristos, care-şi dă viaţa pentru Biserică, iar harul 
sacramentului să se reverse ca o „fântână inepuizabilă” în întreaga lor viaţă 
conjugală. 

Pentru papa Paul al VI-lea, familia creştină este locul unde se revarsă harul 
Domnului. El o numeşte chiar „fluviu al harului””. Soții sunt astfel întăriţi şi 
consacraţi pentru îndeplinirea misiunii lor. Nu trebuie să se descurajeze, deci, 
în momentele dificile, ci să nutrească o puternică speranţă bazată pe forţa 


31 INS, XIII (1975), 298. 
32 INS, VI (1968), 954; cf. INS, XI (1973), 498. 
3 Cf. INS, XII (1974), 235. 

harului. Cu ea, cu speranţa, este întotdeauna posibilă continuarea itinerarului 
de perfecţiune şi de sfinţenie în viaţa conjugală şi familială. 

Aceasta este una dintre liniile constante şi dominante în învăţătura papei 
Paul al VI-lea. Deja ca arhiepiscop de Milano, afirma că idealul de perfecțiune 
naturală şi supranaturală şi în familie este posibil şi că este unul dintre semnele 
timpului apariția familiei ca izvor de har. De aceea, predică necesitatea unei 
depline conştientizări a soților asupra caracterului sacramental al căsătoriei lor. 
Ca papă, îi îndeamnă pe soţi să studieze semnificaţia reală a sacramentului 
Căsătoriei şi influenţa harului în familie. „Vă încredințăm, vouă, soți şi părinți 
creştini, şi diverselor iniţiative care promovează azi în Biserică spiritualitatea 
vieţii conjugale, sarcina de a studia în mod mai aprofundat bogăţiile 
sacramentului Căsătoriei, repercusiunea sa în viaţa soților, a familiei şi a 
societăţii”. 

Acesta este, de fapt, şi îndemnul sinodului episcopilor adresat familiei, adică 
necesitatea ca soţii creştini să devină tot mai conştienţi de harul sacramental al 
Căsătoriei””. Numai dobândind această conștientizare vor putea face progrese 
în spiritualitatea lor proprie, vor reuşi să sfinţească întreaga lor viaţă conjugală 
şi familială. 

În fine, din tot ceea ce am menţionat până acum, rezultă aşadar că, după ce 
a pierdut identitatea sa originală din cauza păcatului, căsătoria a fost readusă 
de Cristos la adevărul iniţial şi, încă şi mai mult, a fost ridicată la demnitatea 
de sacrament, prin intermediul căruia Cristos însuşi este prezent cu harul său 
în iubirea soţilor, aşa cum este prezent cu harul său în toate sacramentele. El 
inserează iubirea soţilor în misterul iubirii sale față de Biserică, o preschimbă 
în iubire supranaturală, în har, şi, în consecinţă, într-un mijloc de perfecțiune 
şi de sfințire a soţilor înşişi şi a întregii familii. 


3. Familia ca „Biserică familială” 


3.1. Natura „Bisericii familiale” 


După ce am analizat dimensiunea teologică şi spirituală a familiei prin 
prisma voinţei lui Dumnezeu, respectiv a lui Cristos, urmează acum în mod 
necesar să analizăm dimensiunea sa eclezială, care astăzi este scoasă din ce în 


34 INS, IV (1966), 84. 
35 IL SINODO DEI VESCOVI SULLA FAMIGLIA (1980), Messaggio del Sinodo alle famiglie 
cristiane nel mondo contemporaneo (25.10.1980), 8: L'Osservatore Romano (26.10.1980) 3. 

ce mai mult în relief. Conştient de importanţa aceste dimensiuni, papa Paul al 
VI-lea o accentuează deseori în învăţătura sa magisterială. El aminteşte că 
familia ca „Biserică familială” nu este o invenţie a ultimelor timpuri, ci exista 
deja la începutul Bisericii. „Acest titlu de „domestica ecclesia” urcă în timp 
către primii zori ai creştinismului. Este de ajuns să-i amintim pe cei doi soţi, 
Aquila şi Priscilla, citați de sfântul Paul, care-l vor urma pe Apostol în 
diferitele sale călătorii şi care au avut onoarea de a-l primi ca oaspete în 
Biserica locală (/Cor 16,19; Rom 16,5; sfântul Paul scria atunci din Efes). 
Aceasta înseamnă că ospitalitatea familială şi privată a fost cuibul inițial în care 
au apărut primele Biserici particulare, deja pătrunse însă de caracterul social, 
exclusiv, universal al Bisericii lui Cristos şi a lui Dumnezeu”. 

Aceasta era metoda apostolică a sfântului Paul; centrarea Bisericii pe 
familie. În timpul călătoriilor sale apostolice, el alegea anumite familii din 
cetăţi care să primească în casele lor comunitatea creştinilor pentru acţiunile de 
cult, promovând astfel „Bisericile familiale”. 

Şi părinţii Bisericii, când propun idealul familiei, o prezintă ca „mica 
Biserică”. Papa Paul al VI-lea, amintind în special concepţia sfântului loan 
Gură de Aur, exclamă: „În timpurile noastre, atât de dure pentru mulţi, ce mare 
har este faptul de a fi primiţi în această «mică Biserică», după expresia sfântului 
loan Gură de Aur!”% 

Fiind diminuată în decursul istoriei, această conştiinţă a dimensiunii 
ecleziale a familiei, Conciliul o redescoperă şi o repropune în mod explicit 
familiei de azi pentru a-i sublinia identitatea creştină. De aceea, vorbind despre 
familia creştină ca despre „Biserica familială”, el scoate în relief fundamentul 
ei, care este sacramentul căsătoriei, precum şi misiunea eclezială: aceea de a 
deveni un sanctuar al iubirii, al credinţei, al rugăciunii şi al apostolatului”?. 

Papa Paul al VI-lea reia doctrina conciliară asupra „Bisericii familiale”, 
considerând-o ca „o recuperare a noţiunii teologice despre familie”. El caută 
să o explice mai amplu şi mai ales să ceară actualizarea sa în viaţa de familie. 

Esenţa „Bisericii familiale” este înrădăcinată în sacramentul Căsătoriei. 
Explicând cum cei botezați se căsătoresc „întru Domnul”, iar căsătoria lor 


3 INS, XIV (1976), 639-640. 

3 Cf. Fap 2,46 şi 5,42 unde se afirmă că în casă era frântă „pâinea” şi proclamată „vestea 
cea bună”. 

38 END, 12. 

3 În acest sens, textele conciliare cele mai importante sunt: GS 48; LG 11 şi 41. 

devine un sacrament prin care ei primesc harul pentru a semnifica şi a fi părtaşi 
la iubirea divină dintre Cristos şi Biserică, pontiful afirmă că iubirea lor îi 
constituie într-un nou ordin în Biserică, îi face să devină organul ei, o „celulă” 
a sa. 


De aici am putea înţelege spre ce fel de comuniune intimă, puternică şi bogată, 
tinde caritatea conjugală, ca realitate interioară şi spirituală, ea transformă 
comunitatea de viaţă a soţilor în ceea ce s-ar putea numi, după învăţătura autoritară 
a Conciliului, „Biserică familială”, adevărată „celulă a Bisericii”, aşa cum zicea 
preaiubitul nostru predecesor loan al XXIII-lea la 3 mai 1959, celulă de bază, 
celulă în germen, cea mai mică, desigur, dar şi cea mai fundamentală a 
organismului eclezial“!. 


Binecuvântând pentru prima dată în istoria liturgiei adusă la zi cununia a 13 
cupluri în ziua de 13 aprilie 1975, papa afirmă explicit că sacramentul 
Căsătoriei este fundament al „Bisericii familiale”. „Voi reprezentaţi în mod 
simbolic, în faţa ochilor noştri şi în faţa întregii Biserici, nenumăratul şir de 
familii care, cu binecuvântarea lui Dumnezeu, ca şi voi în dimineaţa aceasta, 
au pus bazele Bisericilor familiale, aşa cum a denumit Conciliul familia”. 

De aceea, esenţa „Bisericii familiale” nu constă în plasarea Bisericii în casă, 
nu înseamnă doar un raport pur sociologic, psihologico-spiritual, ci, din contră, 
un raport intim, teologic, supranatural, fondat pe sacramentul Căsătorie. 
Sacramentul acesta inserează familia în Biserică, o face părtaşă la misterul ei 
şi îi acordă capacitatea de a fi semn eclezial în lume. Pe bună dreptate, papa 
Paul al VI-lea confirmă expresia unui cuplu din Echipele Notre Dame, care 
recunoaşte în familia creştină „chipul zâmbitor şi dulce al Bisericii”*. 

Fiind „Biserică familială”, familia este chemată să edifice Biserica însăşi. 
Această vocaţie se bazează pe preoţia comună şi universală a credincioşilor, 
conferită de sacramentul Botezului. Atât preoția ministerială, care se bucură de 
speciale facultăţi şi funcţii în Biserică, cât şi preoţia comună a credincioşilor, 
care are darurile sale, toţi, în măsură diferită, dar întotdeauna operantă, sunt 
responsabili de vitalitatea spirituală şi de răspândirea Bisericii. Într-un chip 
deosebit, familia creştină, în virtutea preoţiei comune de la Botez şi a 
sacramentului Căsătoriei, bucurându-se de daruri specifice, este chemată să 


11 END, 8. 
* INS, XIII (1975), 297; cf. LG 11. 
8 END, 12. 

construiască Biserica, constituind ea însăşi o comunitate de iubire, de credinţă, 
de rugăciune şi de apostolat. 

Familia creştină este, deci, o „Biserică familială” nu numai la nivelul de „a 
exista”, ci şi în modul de a acţiona, fiind părtaşă la tripla funcție eclezială: 
profetică, sacerdotală şi regală. Trebuie precizat însă că „Biserica familială” nu 
este o alternativă a Bisericii, nu o epuizează, nu posedă toate elementele sale 
esențiale. Ea este mai degrabă o „Biserică” incompletă şi imperfectă, o 
„Biserică” în care se întâlnesc doar unele aspecte ale Bisericii şi are nevoie de 
aceasta, în special de Euharistie şi de ministerele sale instituite, pentru a-şi 
putea trăi identitatea. 

Totuşi, familia creştină, în modul său, în virtutea sacramentului Căsătoriei 
şi a Botezului, descoperă, evidenţiază misterul Bisericii şi este părtaşă la 
misiunea sa specifică de mântuire a lumii. De aceea, este denumită „Biserica 
familială”. Desigur, această dimensiune eclezială a familiei creştine este foarte 
importantă şi nu putem să nu ne exprimăm satisfacția atunci când ea este tot 
mai mult conştientizată şi răspândită în comunitatea casnică, deseori în mod 
exemplar şi edificator. 


3.2. Sanctuar al iubirii creştine 


Misiunea familiei creştine de a semnifica şi de a edifica Biserica se 
realizează, în primul rând, în virtutea sacramentului Căsătoriei, chiar în esenţa 
şi în existenţa sa cotidiană întreţesute de relațiile conjugale şi familiale. 
Conciliul afirmă cu claritate că familia arată lumii „autentica natură a Bisericii, 
atât prin iubirea, fecunditatea generoasă, unitatea şi fidelitatea soților, cât şi 
prin binevoitoarea cooperare a tuturor membrilor ei”. Pe urmele doctrinei 
conciliare, papa Paul al VI-lea dă o explicaţie şi mai amplă: 


Familia este Biserică familială. Ea reprezintă, în expresia sa onestă şi morală care 
reuneşte inefabilele şi inepuizabilele armonii a două existenţe într-o singură viaţă, 
în originea sa sacramentală, care înalță iubirea naturală, fragilă şi schimbătoare, 
la nivelul de iubire supranaturală, inviolabilă şi mereu nouă (cf. Ef 5,21-23), în 
deontologia sa, adică în legea care o guvernează şi care face din iubirea şi unirea 
iniţială o societate exclusivă şi perenă, o unitate admirabilă ce o reflectă pe aceea 
dintre Cristos şi Biserică, reprezintă şi constituie — după cum spuneam — o mică 

Biserică, un „element” al zidirii unicei şi universalei Biserici, care este întregul 
Trup mistic al lui Cristos”. 


Este o vocaţie care nu anulează valorile naturale ale familiei, ci se realizează 
în interiorul legăturilor sale de carne şi sânge, deoarece valorile naturale ale 
iubirii sunt înălțate până acolo încât devin semn şi loc al comuniunii perfecte 
dintre Cristos şi Biserică. Acest caracter sacru al familiei creştine nu răpeşte 
nimic din integritatea şi naturalitatea familiei obişnuite, ci o luminează lăuntric 
cu un spirit nou de iubire şi de fericire, o întăreşte în încercările şi suferinţele 
vieţii, îi conferă conştiinţa misiunii sale proprii, îi dă sensul, gustul, tăria, 
înţelepciunea adevăratei arte de a trăi împreună viaţa muritoare în funcție de 
viaţa nemuritoare. 

Deci, familia creştină este „Biserică” în toate momentele existenţiale. 
Iubirea supranaturală, care vine de sus prin har, angajează nu numai relaţiile 
dintre soţi, ci şi cele dintre părinți şi copii. Ea se extinde tot mai abundent 
asupra soţilor de la unul la celălalt şi de la ambii părinţi la copii, în schimburi 
reciproce. Ei realizează astfel acea artă de a trăi împreună, acea „intimă 
comunitate de viaţă şi de iubire”. Într-adevăr, Biserica însăşi este chemată să 
trăiască comuniunea de iubire. De aceea, fiind conştientă de dimensiunea sa 
eclezială, şi familia creştină, în felul ei, trebuie să tindă pentru a deveni o 
comunitate de iubire. 

Referindu-se în special la soţii şi la părinții creştini, papa Paul al VI-lea, 
folosind cuvintele Conciliului, aminteşte că ei trebuie să se iubească şi să-i 
educe creştineşte pe copiii lor: „Numai astfel oferă tuturor exemplul unei iubiri 
neobosite şi generoase, edifică fraterna societate a carităţii şi devin martori şi 
cooperatori ai Maicii Biserici”*. 

Este vorba de o iubire totală, fecundă, fidelă, de o iubire care devine caritate 
faţă de Dumnezeu întru răspândirea împărăției sale pe pământ, trupul mistic al 
lui Cristos, Biserica. Iubirea rodnică trebuie să fie înţeleasă nu numai din punct 
de vedere fizic, ci şi spiritual, ca o iubire ce se prelungeşte prin şi în educaţie. 
Fiind, de iure, primii educatori ai fiilor lor, părinţii trebuie să facă din familie 
o bază de creştere fizică şi spirituală şi, prin urmare, o adevărată celulă a 
societăţii şi a Bisericii. De mare importanţă în misiunea educativă e castitatea, 
deoarece, prin ea, părinţii dau exemplu viu fiilor lor de fidelitate faţă de 


45 INS, XIV (1976), 639; cf. END, 8. 
4 LG 41 citat de papa Paul al VI-lea în INS, V (1967), 616. 

Dumnezeu şi, în această ascultare față de Dumnezeu, primesc şi harurile 
necesare pentru misiunea lor de educatori creştini. 

Fără îndoială, există şi etape şi faze dificile în viaţa conjugală şi de familie, 
însă soţii, părinţii nu trebuie să se descurajeze, ci să trăiască în realismul creştin 
care-i conduce spre a se recunoaşte ei înşişi ca o comunitate aflată în drum spre 
perfecțiune, ca o comunitate inserată în misterul pascal, prin care, în sânul 
marii Biserici, această mică Biserică se recunoaşte în acest caz prin ceea ce ea 
este cu adevărat: o comunitate slabă şi uneori păcătoasă şi penitentă, dar iertată, 
în drum spre sfinţenie. 

Deci, familia creştină nu este o comunitate perfectă, ci, mai degrabă, „o 
şcoală şi o sală de gimnastică” în care învăţăm a ne iubi, a ne ierta, a ne corija, 
a ne edifica reciproc pentru a ajunge la perfecţiune. Toţi membrii ei: tată, 
mamă, fii, participă la ea pe baza iubirii naturale transformate de har în iubire 
creştină, şi, încă şi mai mult, în caritate creştină, virtutea prin care, în credinţă, 
este iubit şi slujit Cristos în celălalt membru al familiei, aşa cum se întâmplă 
în comunitatea eclezială. De aceea, papa Paul al VI-lea cere familiei: 


Caritatea voastră, realizată de Cristos, să se reverse asupra voastră. Voi trebuie să 
fiţi cămine ale iubirii umane primordiale, pe care Domnul, prin sacramentul 
Căsătoriei, a ridicat-o la gradul de caritate, de har supranatural. Taţi, mame, fii ai 
familiei, faceţi din casa voastră o mică societate ideală, unde iubirea să domine 
suverană; ea să fie o şcoală casnică a oricărei virtuţi umane și creştine”. 


Convins de importanţa iubirii în familie, Pontiful va relua deseori acest 
subiect în discursurile sale, ce abundă în diferite expresii ca: familie „concepută 
şi organizată ca o comunitate de iubire creştină”, „cuib sacru de iubire şi de 
viaţă, şcoală a bunătăţii şi a virtuţii”, „cămin de iubire, de bună înţelegere”, 
„prezidiu de autentică iubire conjugală, de unitate şi de pace”. Folosindu-se 
de imaginea exemplară a preasfintei Familii, papa urează familiilor, în diferite 
ocazii, „să fie pătrunse adânc de sensul constitutiv al propriei lor iubiri de 
nedesfăcut şi a unităţii lor, prin multiplele virtuţi care-i alcătuiesc fericirea şi 
demnitatea; să fie, de asemenea, pătrunse de simţul creştin care exprimă 
misterul reflectat de societatea conjugală, cel al iubirii infinite cu care Cristos 
iubeşte Biserica””. 


41 INS, VI (1968), 394. 

48 Cf. INS, VI (1968), 792; INS, VI (1968), 1084; INS, XIII (1975), 1575; INS, XIV (1976), 
452. 

Iată, deci, cum se întrupează şi se manifestă în familie misterul Bisericii. 
Fiind sanctuar al iubirii creştine, familia este şi sanctuar casnic al Bisericii, este 
„Biserica familială”, este „element” de construcţie a Bisericii propriu-zise. De 
aceea, Biserica află în familia creştină o posibilitate şi o speranţă de a se naşte, 
de a trăi şi de a creşte. 


3.3. Sanctuar de credință 


Una dintre misiunile cele mai importante ale Bisericii este aceea de a 
proclama, de a vesti evanghelia. Prin urmare, şi familia creştină, întrucât este 
„Biserică familială”, este chemată să ia parte la această misiune profetică. Papa 
Paul al VI-lea subliniază acest lucru afirmând că 


familia, ca şi Biserica, trebuie să fie un spaţiu în care evanghelia este transmisă şi 
din care evanghelia să se răspândească în jur. Deci, înlăuntrul unei familii 
conştiente de această misiune, toţi membrii ei evanghelizează şi sunt evanghelizaţi. 
Părinţii nu numai că transmit fiilor lor evanghelia, dar pot primi şi ei de la aceşti 
fii aceeaşi evanghelie trăită profund“. 


Cu alte cuvinte, familia creştină nu este numai obiect de evanghelizare, ci 
este şi subiect de evanghelizare. În ea este prezent un adevărat „potenţial de 
evanghelizare”, întrucât membrii ei transmit evanghelia nu numai prin cuvânt, 
ci şi prin viaţa zilnică, prin relaţiile naturale şi familiale, de afecțiune şi de 
intimitate, călăuzite de credinţă. Conciliul vede în familia creştină o excelentă 
şcoală pentru apostolatul laicilor, în care soţii sunt chemaţi să fie „unul pentru 
altul şi, împreună pentru fiii lor, martori ai credinţei şi ai iubirii faţă de 
Cristos””!. Este însă necesar de notat că, potrivit concepţiei papei Paul al VI- 
lea, chiar şi fiii sunt chemaţi să dea mărturie despre evanghelie părinților lor 
prin exemplul unei vieți pline de credinţă, şi nu numai viceversa. El caută să 
propună astfel o familie în care principiile evanghelice să fie în centrul 
dialecticii constructive dintre părinţi şi fiii lor, dintre fii şi părinți. 

Totuşi, atenţia Pontifului se concentrează mai ales asupra datoriei părinţilor 
de a evangheliza, de a-i educa pe copiii lor în credinţă. În primul rând, papa îi 
îndeamnă insistent pe părinţii catolici să insereze îndată pe pruncii lor în 
„familia nemuritoare care este Biserica, prin sfântul Botez”, şi de a-i educa în 
concordanţă cu această renaştere spirituală. Şi în această ordine de idei, nu 


5 Evangelii nuntiandi, 71. 
5! LG 35. 

putem să nu cităm, cel puţin în parte, minunata pagină a papei Paul al VI-lea 
care conţine cuvintele adresate Echipelor Notre Dame, cuvinte în care este 
exaltată credinţa părinţilor în îndeplinirea acestor datorii creştine: 


Deveniţi mamă şi tată, soţii descoperă cu mirare, la izvorul baptismal, că fiul lor, 
în acel moment este fiul lui Dumnezeu „renăscut din apă şi duh” (n 3,5) şi că le 
este încredinţat pentru ca ei să vegheze, să se înţeleagă bine, atât asupra creşterii 
sale fizice şi morale, cât şi a înmuguririi şi a deplinei dezvoltări în el a „omului 
nou” (Ef 4,24)... Astfel, educaţia devine o adevărată slujire a lui Cristos, potrivit 
cuvintelor sale: „Ceea ce faceţi unora dintre aceştia mici, mie îmi faceţi” (Mt 
2,56)”. 


Apoi, educaţia creştină nu este doar o slujire a lui Cristos, ci şi o colaborare 
la rodnicia Bisericii. Educând în mod creştinesc pe copii, părinţii îi inserează 
în Biserică, făcând ca ea să crească tot mai mult. Ei trebuie să fie conştienţi că 
această misiune îi priveşte pe ei înşişi, în primul rând. „Și părinţii unde sunt? 
[întreabă papa] Nu sunt ei oare primii învăţători ai fiilor lor? Da, ei sunt 
asociaţi responsabilități şi ministerului Bisericii pentru a-i iniția pe fiii lor în 
credinţă şi în rugăciune”. 

Este o întrebare prin care papa se referă la indiferența multor părinţi faţă de 
misiunea ce le revine: a-i educa în credinţă pe fiii lor. El vrea de aceea să 
amintească părinţilor că ei sunt protagoniştii credinţei pentru fiii lor şi că nu 
trebuie să îi delege pentru această misiune pe preoţi sau pe profesorii de religie. 
Spre a veni în ajutor părinţilor, pontiful însuşi le oferă un model de lecţie de 
religie: 


Treziţi, părinţilor conştiinţa micuţilor voştri în a căuta ceea ce este prioritar în 
viaţa voastră şi descoperiţi-le îndată taina interpretării şi fericirii ei: chiar şi copilul 
este un „credincios”, un membru viu al Bisericii care este superfamilia societăţii 
casnice şi sociale. Şi pe măsură ce copilul creşte, să fie conştientizat asupra 
nobleţei sale caracteristice: tu eşti creştin, ştii de asta? Acest lucru este un noroc 
pentru tine, este o fericire pentru viaţa ta; niciodată nu trebuie să te ruşinezi de 
faptul că te afli în împărăţia lui Cristos; un sacrament nou, cel al Mirului, trebuie 
să te întărească pe tine, creştinule!**. 


Opera de încreştinare începută cu Botezul trebuie continuată de părinți prin 
conştientizarea fiilor lor cu privire la demnitatea creştină şi prin pregătirea la 


* END, 10. 
53 INS, VIII (1970), 845; cf. LG 11; GS 48; AA 11. 
* INS, XIV (1976), 711. 

primirea sfintelor sacramente. În ceea ce priveşte sacramentele, papa aminteşte 
în special sacramentul Mărturisiri, al Euharistiei şi al Mirului. 

Papa Paul al VI-lea insistă în mod deosebit asupra datoriei creştinilor de a 
urma şi de a cultiva chemarea fiilor lor la preoţie şi la viaţa monahală, să-şi 
amintească de faptul că lipsa de vocaţii este cauzată în mare măsură de 
ambientul familial. Papa cere de mai multe ori, prin cuvintele Conciliului, de 
a face din cămin „un prim seminar”. Cere părinţilor să fie generoşi în a oferi 
un fiu sau o fiică de-a lor în slujba Bisericii şi de a contribui astfel la eficienţa 
apostolică a Bisericii în lumea de azi. Spre a ilustra importanţa educaţiei 
creştine în familie referitor la vocaţii, el afirmă că „acolo unde se înfiripă multe 
vocaţii la starea preoțească şi monahală, acolo se trăieşte în mod generos 
conform evangheliei, acolo este un semn că există părinţi fervoroşi buni, care 
nu numai că nu se tem, dar se simt bucuroşi şi onoraţi de a-i dărui Bisericii pe 
fiii lor”. 

Sarcina educaţiei nu este uşoară, dar părinţii trebuie să fie siguri de ajutorul 
divin prin harul sacramentului Căsătoriei. Mai mult, ei au deja un „dar 
minunat” de la Dumnezeu, darul de a reprezenta, în timp ce educă, iubirea lui 
Dumnezeu, providenţa sa, autoritatea sa, şi astfel „micul botezat”, prin iubirea 
părinţilor, descoperă iubirea paternă a lui Dumnezeu şi, ne zice Conciliul, 
„prima experienţă a Bisericii”. Mărturia iubirii creştine a soţilor între ei şi a 
acestora pentru fiul lor este deja prin ea însăşi un anunţ fără cuvinte că el este 
fiu al lui Dumnezeu, că trăieşte în familia sa ca într-o Biserică. 

Este evidenţiată aici tema eficacităţii exemplului în pedagogia educaţiei. 
Este foarte bine cunoscută zicala verba movent, exempla trahunt. Lucrul acesta 
este foarte adevărat, îndeosebi când este vorba de tineri. Ei dau crezare mai 
curând faptelor decât cuvintelor. Tot aşa şi în familie, mărturia elocventă a 
coerenţei creştine este cea mai eficace şi solidă educaţie şi evanghelizare. Papa 
Paul al VI-lea le zice părinților: „exemplul pe care-l daţi, jertfele pe care le 
săvârşiţi, binele pe care-l faceţi este prima şi cea mai importantă şcoală de 
catehism şi de practică creştină pentru fiii voştri”. Deci, vestirea credinţei în 
„Biserica familială” trebuie să fie vie, şi nu doar verbală. 

De asemenea, familiile creştine sunt îndemnate să fie tot atâtea sanctuare în 
care se formează bunii slujitori ai lui Dumnezeu, fiii credincioşi ai Bisericii, 


55 Cf. OT 2; INS, VI (1968), 955; INS, VII (1969), 1271. 
5 INS, II (1964), 241. 

5 END, 11. Citat din GE 3. 

cetăţeni oneşti şi muncitori. Papa îşi exprimă încrederea Bisericii în părinţi, în 
vocaţia lor de a-i educa, afirmând: „Contăm pe voi, în special pe voi, soți şi 
părinţi creştini, pentru ca viaţa căminelor voastre să fie profund creştină”. 
Într-adevăr, de modul în care ei îşi vor îndeplini misiunea va depinde 
integritatea şi soliditatea societăţii civile, fecunditatea însăşi a Bisericii. În 
special azi, când „climatul secularizării” este mult mai rigid ca altădată, se 
observă mai clar necesitatea ca familia creştină să apară ca un sanctuar de 
credință, ca o comunitate care evanghelizează şi educă în credinţă şi la 
credinţă. Mai mult încă, rolul „Bisericii familiale” devine mai necesar şi mai 


urgent acolo unde domneşte un climat antireligios. 


3.4. Comunitate în rugăciune 


Un alt aspect caracteristic al „Bisericii familiale” este acela de a fi 
comunitate de cult înlăuntrul căreia rugăciunea comunitară este una dintre cele 
mai vechi şi mai preţioase tradiţii ale sale. Deja la începutul creştinismului, 
casa era un loc de cult, o Biserică ce se ruga şi îl lăuda pe Domnul. 
Redescoperind valoarea eclezială a familiei creştine, Conciliul învaţă că ea 
trebuie să se manifeste ca sanctuarul casnic al Bisericii prin „rugăciunea 
înălţată lui Dumnezeu în comun”“. Papa Paul al VI-lea se va referi de mai 
multe ori la această învăţătură conciliară, subliniind că, „pentru recuperarea 
noțiunii teologice a familiei ca Biserică familială, trebuie în mod coerent să se 
depună un efort concret pentru a instaura în viaţa de familie rugăciunea în 
comun”. 

Este un aspect care face şi mai mult vizibilă esenţa familiei ca sanctuar al 
Bisericii, ba chiar este un element indispensabil pentru ea. Familia este 
„Biserică familială”, adică membrii ei înalţă în comun rugăciuni stăruitoare 
către Dumnezeu; aşa încât, dacă nu ar exista acest element, îi va lipsi caracterul 
însuşi de familie creştină. 

Papa Paul al VI-lea înrădăcinează această doctrină în preoția comună 
baptismală, care cheamă familia să participe atât la misiunea evanghelizatoare 
a Bisericii, cât şi la celebrarea cultului ei, a cărei expresie deosebit de relevantă 
este rugăciunea. Familia creştină este chemată în acest sens la funcţia 
sacerdotală a Bisericii, de a oferi jertfa rugăciunii ca Biserică şi în Biserică. 


5° INS, VII (1969), 102-103. 
SO 4A 11. 

Exprimându-şi satisfacția pentru retrezirea „sentimentului eclezial” în familia 
creştină, pontiful îndeamnă: „Noi vă rugăm, fii preaiubiţi şi pe voi, în special 
familii creştine nou întemeiate, să acordaţi, într-o formă cuvenită şi într-o 
manieră discretă, dar şi printr-o expresie religioasă, deschisă şi colectivă, multă 
cinste rugăciunii în comun în casele voastre””?. Şi în chemarea la rugăciunea 
în comun, ca și în cea a credinţei, atenţia papei se opreşte cu precădere asupra 
datoriei foarte grave a părinților de a-i învăţa pe fiii lor să se roage şi a le da 
exemplu de viaţă de rugăciune. Ei sunt chemaţi să colaboreze la misiunea 
Bisericii, inițiind pe copiii lor în rugăciune. În această operă este subliniat, în 
chip special, rolul mamei. Ea are în această primă pedagogie a religiei o sarcină 
pe cât de importantă şi de demnă, pe atât de frumoasă şi de emoţionantă. Papa 
nu ezită să le întrebe pe mame dacă ele îşi îndeplinesc într-adevăr această mare 
datorie a lor: „Mame, îi învăţaţi voi pe copilaşii voştri rugăciunile creştinului? 
(...) Îi ajutaţi, dacă sunt bolnavi, să se gândească la Cristos suferind? Să o 
cheme în ajutor pe sfânta Fecioară şi pe sfinți? Ziceţi cu ei rugăciunea 
Rozariului în familie?”%. 

Dar această sarcină este şi a taților de familie, în ciuda marilor dificultăți pe 
care ei le întâlnesc azi pentru a fi mai des prezenţi în mijlocul familiei. Ei 
trebuie să se roage în familie şi să dea mărturie de viaţă creştină, de aceea, papa 
nu-i cruţă nici pe ei de această întrebare: „ŞI voi, taților, ştiţi să vă rugaţi 
împreună cu fiii voştri? Cu întreaga comunitate casnică? Cel puţin din când în 
când? Exemplul vostru, în corectitudinea gândirii şi a acţiunii, sprijinit de câte 
o rugăciune comună, valorează cât o lecţie de viaţă, cât un act de cult, având 
un merit excepţional”. 

Cu toate acestea, el ştie că există mulţi părinţi creştini buni care se străduiesc 
să îndeplinească această importantă şi sacră misiune, şi exprimă gratitudinea 
şi elogiul adresat lor zicând: „Un cuvânt de felicitare merită acele mame, acei 
părinţi care se fac învăţători plăcuţi ai copilaşilor lor, deschizându-le buzele 
spre a-i învăţa primele rugăciuni”*. 

Este momentul să spunem un cuvânt despre tipul de rugăciuni de recitat în 
comun. În afară de cele obişnuite, papa Paul al VI-lea indică în special două: 
Rozariul şi Liturgia orelor. Amintind de directivele reglementării generale cu 
privire la Liturgia orelor, potrivit căreia familia este unul dintre grupurile 


€ INS, XIV (1976), 640. 
& INS, XIV (1976), 640. 
& INS, XIV (1976), 640. 

potrivite pentru recitarea în comun a Oficiului divin, el afirmă că „nimic nu 
trebuie lăsat neîncercat, pentru ca această indicație clară să găsească în familiile 
creştine o aplicare tot mai mare şi îmbucurătoare”*. Fără îndoială, celebrarea 
în comun a Liturgiei orelor este culmea la care poate ajunge rugăciunea 
casnică. 

O altă rugăciune foarte recomandată de pontif este Rozariul, considerat ca 
una dintre cele mai excelente şi eficace rugăciuni în comun pe care familia 
creştină este invitată să le recite. El cere ca, „atunci când întâlnirea în familie 
devine timp de rugăciune, Rozariul să fie expresia sa frecventă şi plăcută”. 
Din fericire, sunt încă multe familii creştine în care se recită în comun această 
frumoasă rugăciune mariană. 

Papa Paul al VI-lea nu dă indicaţii asupra altor tipuri de rugăciune în 
familie, dar una dintre iniţiativele sale cele mai lăudabile în acest domeniu este 
aceea de a veni în ajutor familiilor cu o carte specială de rugăciuni. Prima dată 
face acest lucru în 1956, ca arhiepiscop de Milano, printr-o carte intitulată J/ 
rituale della famiglia — Ritualul familiei“. Montini spune în introducere: „Cu 
acest mic Ritual, tata, mama şi copiii devin promotorii cultului lui Dumnezeu 
în intimitatea vieţii casnice“. Iniţiativa este reluată cu ocazia Anului Sfânt 
1975, cerând familiilor creştine să se obişnuiască cu rugăciunea în comun 
făcută în casă. 


Noi ne propunem în acest an... de a pune în mâinile parohilor, spre a o distribui şi 
recomanda cu ocazia binecuvântării caselor, o cărticică de rugăciuni elementare 
care se pot recita în fiecare locuinţă de membrii înşişi ai familiei, care trebuie să 
se înalțe la casnica, dar minunata şi emoţionanta demnitate de „domus ecclesiae”, 
de „Biserică familială”, aşa cum a fost altădată: fiecare casă să fie un cămin de 
iubire, de bună înţelegere, de rugăciune, de formare creştină nouă şi dinamică”. 


Într-un discurs către clerul roman, papa Paul al VI-lea îi invită pe preoţi să 
colaboreze în mod insistent la distribuirea cărţii, exprimând speranţa vie de a 
reaprinde în acest mod în creştini arta şi voinţa de a se ruga în case, în fiecare 
familie în parte. 


% Marialis cultus, 53. 

% Marialis cultus, 54. 

* Reluând o iniţiativă legată de misiunea din Milano... a poruncit să se tipărească şi să se 
distribuie pe scară largă o cărticică de rugăciuni adaptate diferitelor circumstanţe ale vieţii de 
familie”, Anni e opere di Paolo VI, ed. N. VIAN, Roma 1978, 159. 

Pontiful nu este străin de dificultăţile pe care le întâmpină omul zilelor 
noastre în a se ruga, în a vorbi cu Dumnezeu. Este, de asemenea, conştient de 
dificultăţile create de condiţiile sociale, de diferite servicii, care nu favorizează 
întâlnirile familiale frecvente. Cu toate acestea, părinţii sunt îndemnați să se 
sacrifice pentru a elimina obstacolele din calea rugăciunii familiale, deoarece 
este ceva caracteristic activităţii creştinului de a nu se lăsa învins de 
condiționările mediului, ci de a le depăşi; de a nu ceda, ci de a se ridica 
deasupra lor. 

Dintre toate acestea, se poate nota marea importanţă pe care papa Paul al VI- 
lea o atribuie rugăciunii în familie. Aceasta este una dintre cerințele sale cele 
mai insistente, pe care o adresează familiei creştine pentru a putea realiza cu 
adevărat imaginea Bisericii. Şi nu numai că se manifestă ca sanctuar al 
Bisericii, dar chiar o şi construieşte în sens spiritual. „Luaţi aminte, aşa 
construiți Biserica”, zice pontiful”!. Aceasta ar voi să însemneze, de asemenea, 
că o familie care este model de viaţă religioasă şi de rugăciune devine ca un fel 
de trambulină de lansare eclezială pentru membrii ei. Ei sunt inseraţi cu 
uşurinţă în cultul şi în viaţa Bisericii şi se vor simţi bine dacă propria lor 
familie este o „„Biserică”. 


3.5. Chemare la apostolat 


Familia creştină nu este o comunitate închisă în ea însăşi. Întrucât este 
„prima şi vitala celulă a societăţii”, ea este chemată să se deschidă, este 
chemată la apostolat, chemare „de excepţională importanţă atât pentru Biserică, 
cât şi pentru societate””. Fiind subiect de evanghelizare şi de apostolat al 
interiorului ei, ea este chemată să fie tot astfel şi în exterior, dând mărturie şi 
dedicându-se slujirii fraților. Pe fundalul doctrinei conciliare, papa Paul al VI- 
lea învaţă că familia trebuie să fie îndreptată spre exterior spre binele altora, 
trebuie să aibă o valență evanghelizatoare şi misionară. Într-adevăr, aceasta este 
vocaţia Bisericii însăşi, dar este şi cea a familiei creştine, întrucât este „Biserică 
familială”. Ea este „Biserică familială”, zice papa, dacă toţi membrii ei 
împreună „promovează dreptatea, practică faptele de milostenie, se dedică 


slujirii fraţilor, iau parte la apostolatul celor mai vaste comunităţi locale”. 

Există multiple opere de apostolat familial. În primul rând, papa Paul al VI- 
lea acordă o mare însemnătate apostolatului între familii. El este „o nouă şi 
foarte importantă formă de apostolat de la semen la semen; soţii înşişi sunt cei 
care devin apostoli şi călăuze ai altor soţi””?. Este un apostolat foarte util şi 
eficace, deoarece experienţa altora are întotdeauna o mai mare forță de 
convingere şi de succes. Practic, el se concretizează în pregătirea logodnicilor, 
în ajutorarea tinerelor cupluri şi a cuplurilor aflate în dificultate. Astfel, 
cuplurile creştine colaborează în mod activ la misiunea evanghelizatoare a 
Bisericii. Cooperarea este necesară atât pentru eficacitatea lor în apostolatul 
familial, cât şi pentru posibilitatea lor de acţiune în acele ambiente unde sunt 
dificile intervenţiile Bisericii. Pontiful subliniază de mai multe ori necesitatea 
unei atari forme de apostolat, întrucât ea este una dintre cele care azi apar mai 
oportune. 

Altă formă de apostolat este ospitalitatea. Familia nu trebuie să fie închisă, 
izolată, ci prietenă cu alte familii, solidară cu cei care aparţin comunităţii, 
cordială, interesată pentru faptele bune. Papa aplică îndemnul sfântului Paul, 
„Practicaţi ospitalitatea”, (Rom 12,13) tuturor cuplurilor şi dă ca exemplu 
ospitalitatea familiei Aquila şi Priscilla (cf. Fap 18,2-3; Rom 16,3-4). Familia 
creştină, deci, este chemată să fie deschisă, generoasă, gata să primească şi să 
îi ajute pe toți. Accentuând utilizarea acestei „forme eminente a misiunii 
apostolice a familiei”, Pontiful afirmă: „Ce har mare este faptul de a fi primiţi 
în această «mică Biserică»... de a intra în afecțiunea ei, în a descoperi 
maternitatea ei, în a experimenta mila sa...” Desigur, este vorba de o 
ospitalitate care nu se limitează numai la nişte opere de ajutor material, dar 
cuprinde şi opere cu caracter spiritual, religios, întâlniri de rugăciune, de 
ascultare a cuvântului lui Dumnezeu, de pregătire catehetică, aşa cum era la 
începutul creştinismului. 

Apostolul familiilor creştine trebuie să se deschidă şi problemelor sociale 
şi să ia parte activă la ele. De exemplu, este de datoria lor să sprijine şcoala şi 
să participe la consfătuirile de clasă. Este sarcina lor aceea de a dialoga 
întotdeauna cu responsabilii publici, de a colabora cu asociaţiile creştine; aşa, 
de exemplu, mai ales în domeniul mass-media. Le revine lor mai întâi misiunea 
de a afirma dreptul părinților la educarea fiilor lor, la apărarea demnităţii şi 
autonomiei familiei, întru a-i oferi locul fundamental în societate şi a-i favoriza 


4 Humanae vitae, 26. 

stabilitatea, precum şi spre a-i rezolva problemele sale referitoare la salariu, la 
locuinţă etc.'*. Există o serie întreagă de drepturi ale familiei pentru care papa 
Paul al VI-lea, cu fermitate şi curaj, şi-a ridicat glasul. Azi notăm cu satisfacţie 
faptul că Biserica a adunat drepturile familiei într-un document special: Carta 
drepturilor familiei (25.11.1983). 

O importantă formă de apostolat este mărturia. „Un om şi o femeie care se 
iubesc, surâsul unui copil, pacea unei familii: toate sunt o predică fără cuvinte, 
dar admirabil de convingătoare”, zice pontiful””. Este adevărat că mai multă 
încredere inspiră martorii decât maeştrii. Conştientizarea eficacităţii mărturiei 
este pentru papa Paul al VI-lea un motiv să invite insistent la apostolatul prin 
exemplul vieţii de credinţă şi de iubire creştină. Prin viaţa lor exemplară, 
manifestată zilnic în orice împrejurare, familiile creştine luminează celelalte 
familii şi devin astfel o chemare de a primi vestea cea bună a evangheliei. Fără 
îndoială, o familie în care sunt trăite valorile evanghelice într-un dinamism 
fortificant nu poate să nu strălucească şi să nu atragă şi alte familii în orbita ei 
de credinţă, de iubire şi de caritate. Ea, într-adevăr, „prin exemplul şi prin 
mărturia sa, acuză lumea de păcat şi îi luminează pe cei care caută adevărul’, 

Splendid exemplu de apostolat sunt grupurile familiale. Aceste familii, care 
doresc să trăiască o mai profundă spiritualitate familială, au cu siguranţă mai 
mult succes dacă sunt unite cu alte familii într-o împărtăşire a datoriilor şi 
idealurilor. În acest mod, este posibil pentru ele să se întâlnească mai uşor, să 
discute problemele familiale, creştine, culturale, sociale, să se instruiască în 
mod reciproc, să se ajute, să se angajeze în apostolat, să trăiască mai intens 
valorile creştine ale căsătoriei şi ale familiei. 

Amintim succint câteva dintre grupurile familiale. În primul rând, amintim 
Les Equipes Notre-Dame, fondate de Henry Caffarel în 1939 în Franţa. Tocmai 
acestei mişcări îi dedică papa Paul al VI-lea unul dintre cele mai admirabile 
discursuri despre spiritualitatea conjugală şi familială. Numindu-le „celule vii 
şi active” ale Bisericii, Pontiful exprimă marele său respect şi satisfacția sa 
pentru ele, adăugând: „Cupluri încercate, cupluri fericite, cupluri fidele, voi 
pregătiți pentru Biserică şi pentru lume o nouă primăvară ai cărei primi muguri 
ne fac să tresăltăm de bucurie”. Şi continuă, cerându-le, lor şi tuturor 


76 Cf. INS, VII (1969), 78; AA 11; INS, V (1967), 141. 

cuplurilor creştine răspândite în lume, să fie, prin faptele lor bune, lumină în 
lume pentru slava lui Dumnezeu Tatăl (cf. M 5,16). 

O altă mişcare importantă este formată de Grupurile de spiritualitate 
familială, fondate de Mons. Carlo Colombo în 1961. Exprimând bunăvoința sa 
pentru viața lor exemplară, papa Paul al VI-lea le încurajează să dea mărturie 
în lume despre arta creştină de a iubi în sacramentul Căsătoriei, de a aduce în 
societatea de azi „suflul unei vieţi de har integral trăite, în care Domnul, ca în 
Edenul din zorii creaţiei, să poată găsi toate satisfacţiile sale”. 

O specială referire facem la mişcarea Apostolii căminului (Apostoli del 
focolare), ce ţine de Institutul „Pro Familia” din Brescia şi care-şi trage 
originea din prima Şcoală a Bunei Gospodine (Scuola della Buona Massaia), 
concepută de Don Zuaboni în 1918. Constatând cu bucurie opera şi viaţa 
membrilor săi, care printr-o publică promisiune făcută în faţa episcopului se 
angajează în a sfinţi viaţa de familie, papa Paul al VI-lea afirmă că, în acest 
mod, ei sunt „mărturii vii ale măreției, frumuseţii şi sfinţeniei căsătoriei 
creştine în faţa lumii”*!. 

Amintim aici şi alte grupări ca: Gruppi famiglia a Acţiunii Catolice Italiene, 
Famiglie nuove a Focolarinilor, Domus Christianae etc. Toate acestea sunt 
grupuri familiale care, prin mărturia lor de viaţă creştină şi prin apostolatul lor, 
pot să se transforme în adevărate celule ale comunităţii ecleziale şi civile. 
Numărul lor crescând poate fi considerat ca un semn al timpurilor. Mărturia şi 
angajarea familiei creştine în a trăi şi a transmite mesajul creştin în lume este 
o nouă formă de apostolat care apare azi tot mai necesară. Sub această formă, 
familia se prezintă ca celulă vie şi activă a Bisericii, este cu adevărat „Biserică 
familială”. De aceea, ea este tot mai mult încurajată de Biserică. 


4. Directive speciale pentru salvarea şi promovarea familiei 


De multe ori nu s-a trăit din plin bogăţia identității umane şi creştine a 
familiei. Această carenţă este cauzată îndeosebi de lipsa unei educaţii adecvate 
a tineretului, a formării sale morale şi spirituale pentru iubire, căsătorie, familie 
şi, evident, a unei pastoraţii familiale complete. În această direcţie trebuie 
concentrată atenţia dacă vrem să prevenim criza familiei. 


4.1. Importanţa şi necesitatea educaţiei 


50 INS, III (1965), 485. 
5! INS, VI (1968), 473. 

Împreună cu Conciliul trebuie, întâi de toate, să afirmăm că „toţi oamenii, 
de orice rasă, condiţie şi vârstă, în virtutea demnităţii lor de persoană, au 
dreptul inalienabil la educație”. Conciliul insistă în special asupra educării 
copiilor şi tinerilor pentru a putea dezvolta capacităţile lor fizice, morale şi 
intelectuale, a câştiga simţul responsabilităţii şi a dobândi adevărata libertate. 
O dată cu agravarea crizei tineretului, papa Paul al VI-lea, urmând linia 
Conciliului, insistă des asupra necesităţii educaţiei. El îşi exprimă speranţa că 
„familia, societatea, Biserica şi tineretul însuşi vor lua deplină cunoştinţă cu 
funcția lor proprie cu privire la educaţia tineretului şi la unirea forţelor lor 
morale să fie armonic promovată şi favorizată”. 

Fără îndoială, sarcina de a educa revine, în primul rând, familiei. Dând viaţă 
fiilor, părinţii sunt chemaţi cei dintâi să-i educe: este datoria şi dreptul lor 
esenţial, originar şi primar, de neînlocuit şi inalienabil. Pentru a putea îndeplini 
bine această misiune, părinţii trebuie să fie formaţi şi pregătiţi în mod adecvat. 
Erorile în educaţie pot compromite în mod fatal viitorul fiilor lor“. 

— Autoritarismul este metoda acelor părinţi care, într-un anumit sens, îi 
„terorizează” pe fiii lor cu norme foarte rigide. Este metoda care nu le dă fiilor 
posibilitatea de a se apropia de părinţi, de a dialoga cu ei, de a participa la 
problemele de familie, de a da o părere, de a avea inițiative, de a face alegeri 
libere şi responsabile. Rezultatul este faptul că fiii lor rămân timizi şi imaturi, 
sau ajung la situaţii de conflict cu părinţii şi fug definitiv din casă®. 

— Un alt tip de educaţie, diametral opus precedentului, este permisivismul. 
Nici acesta nu este acceptat de papa. Este o metodă antieducaţională sau, mai 
bine zis, „non-educativă”, deoarece renunţă la orice drept de intervenţie 
educativă. Fiii sunt complet lăsaţi liberi, lăsaţi de capul lor, abandonaţi în 
dificultăți. Nereuşind să dialogheze cu părinţii şi nici să aibă sprijinul şi 
directivele lor, se vor îndrepta în afara familiei pentru a afla un ajutor şi un 
punct de referință. Ambele metode, cea autoritară şi cea permisivistă, sunt în 
mod clar needucative. 


* GE |. 

5 INS (1971), 70. 

84 Cf. GE 3; Familiaris consortio, 36. „Cu cele mai bune intenţii, se pot face erori 
pedagogice grave care pot periclita viitorul copilului... ar trebui ca toți părinţii să înţeleagă miza 
educaţiei...”, INS, XIV (1976), 78. 

55 Cf. INS, X (1972), 1283. 

5 Cf, INS, X (1972), 1283. 

— Metoda validă este cea democratică. Ea se bazează pe dialogul dintre 
părinţi şi fii, aşa cum cere papa Paul al VI-lea. În spiritul dialogului, copiii se 
vor putea apropia cu încredere de părinţi, vor expune problemele lor primind 
de la dânşii propuneri morale, valori ideale, direcționate progresiv pentru 
creşterea personală şi responsabilă în adevărata libertate“. Părinţii vor trebui 
să ştie cum să se intereseze de fiii lor, să-şi sacrifice timpul pentru a conversa, 
a schimba idei, a judeca împreună diverse situaţii, diverse fapte de actualitate, 
a-i ajuta să facă nişte alegeri responsabile şi să fie primii care să dea exemplu 
bun. Este o metodă educativă liberalizantă şi personalizantă şi, ca atare, cea mai 
potrivită şi cea mai eficace. Potrivit acestei metode, părinţii vor putea să-şi 
îndeplinească cum trebuie misiunea lor de primi şi principali educatori. 

După părinţi, un rol important în educaţia tineretului revine societății civile. 
În special, şcoala şi mass-media au o mare responsabilitate în acest domeniu. 
Familia este chemată să intervină şi să colaboreze cu ele, pentru că este vorba 
de viitorul membrilor ei. 

Datoria de a contribui la educaţia tineretului o are şi Biserica. Papa Paul al 
VI-lea zice în mod expres că „familia, şcoala, societatea, vor trebui să 
primească din partea Bisericii o nouă contribuţie pentru a face eficace «arta 
artelor», care este aceea de a forma oameni adevăraţi. Şi această problemă este 
problema noastră””. 

Tineretul însuşi este chemat să educe şi să dea mărturie. Papa precizează că 
nu toţi tinerii sunt în criză şi că nu totul este negativ în contestarea lor. Din 
fericire, există mulți tineri care au dobândit aspectul transparent al fiilor 
cuminţi şi sunt plini de idei noi şi mari, sunt ataşaţi familiei şi angajaţi în mod 
serios la studiu, muncă şi asociaţii tinereşti. El ştie că există multe familii unde 
fiii se educă împreună, familii de aur, în care fiii mai mari rămân alături de cei 
mai mici şi o fac pe antrenorii lor la studiu, la joacă, la viaţă. Dar papa îi 
cheamă pe tineri la o mărturie publică, zicând că revine lor misiunea de a-l 
proclama pe Cristos, de a se comporta ca fii ai luminii şi martori ai vieţii 
creştine, de a reconstrui lumea pe bazele credinţei, de „a propune un stil 
tineresc, plin de forță, de frumuseţe, de bucurie şi, dacă e cazul, de eroism şi de 


sacrificiu; un stil creştin”. 


87 Cf. INS, X (1972), 1283. 

5 Cf. INS, VII (1969), 1276-1277; INS, IX (1971), 1163-1164. 
9 INS, VII (1969), 800. 

” INS, V (1976), 103. 

4.2. Opregătire morală şi spirituală la iubire 


Deja în scrisoarea sa pastorală Pentru familia creştină, Montini afirmă în 
mod expres că „motivul fundamental al decadenţei familiei ar fi lipsa de 
pregătire spirituală în vederea întemeierii familiei însăşi”. Ca papă, se 
lamentează că mulţi se angajează în căsătorie „cu prea mare uşurătate, fără 
pregătirea psihologică, spirituală, religioasă cuvenită, reducându-i astfel 
substanţa sacră şi solemnă la condiţia de experimente înjositoare, de aventuri 
riscante, dacă nu chiar de naufragii înspăimântătoare””. 

Se întrezăreşte, deci, necesitatea unei pregătiri serioase a tinerilor în vederea 
întemeierii unei familii pentru a preveni toate riscurile şi dificultăţile de care 
s-ar putea lovi mai târziu. O astfel de pregătire trebuie făcută îndeosebi din 
punct de vedere moral şi spiritual. Nu este suficient instinctul natural pentru a 
iubi şi a întemeia o familie. El nu este suficient pentru a da contractanţilor 
căsătoriei ideea exactă a iubirii umane şi a societăţii familiale care rezultă din 
ea. Experiențele sentimentale şi sexuale, îndepărtate de orice normă morală şi 
nivel de viaţă spirituală, nu conduc decât la aşa-zisa „iubire liberă”, la o 
„explozie de animalitate şi iraționalitate”, la un „simţ de înjosire” şi la o 
„predominare a vulgarităţii”. 

Desigur, nu în aşa ceva rezidă ideea exactă a iubirii. Iubirea adevărată şi 
autentică are cu totul altă față şi este de preferat să fie ridicată la adevărata sa 
veridicitate şi frumuseţe, să fie salvată. Cu alte cuvinte, trebuie salvată iubirea 
umană în sublima sa demnitate, care demnitate totuşi nu se întâlneşte decât 
atunci când ea ajunge la apogeu, adică atunci când se desfăşoară după un plan 
exclusiv şi superior, după planul divin. 

Numai dacă iubirea este considerată şi trăită în conformitate cu legile divine, 
cu ordinea stabilită de Dumnezeu, se pot avea premisele serioase pentru o 
familie sănătoasă, stabilă, fericită, ideală. Într-adevăr, iubirea este cea care îl 
duce pe om la căsătorie şi la familie; prin urmare, aceasta, familia, va fi 
autentică în măsura în care a fost şi va fi autentică iubirea. De aceea ne 
pregătim pentru familie, pregătindu-ne pentru iubire, învățând să iubim. Nu 
putem face abstracţie de pregătirea la iubire, după cum susţin unii. Trebuie să 
se înveţe şi în domeniul iubirii. Cum afirmă papa, „iubirea are nevoie de o mare 
şcoală”. Şi această nobilă şcoală, această pregătire la iubire nu trebuie să se 


°l Lett. past., 840. 
” INS, I (1963), 397. 
3 INS, V (1967), 965. 

reducă la perioada câtorva luni înainte de căsătorie sau în perioada logodirii, 
ci trebuie să înceapă cu mult timp mai înainte. Este vorba de aşa-zisa pregătire 
„remotă” a tinerilor la căsătorie, o pregătire progresivă pentru alegerea unei 
stări de viaţă foarte importante. 

Conştient de acest lucru, pontiful nu pierde ocazia de a da tinerilor unele 
directive, unele învățături asupra iubirii şi familiei. În special, în discursul său 
către Tineretul Acţiunii Catolice Italiene, reunit într-un Congres cu tema 
Pregătirea pentru iubire (Prepararsi sull'amore) în ziua de 4 iunie 1967, el îi 
învaţă pe tineri ce este iubirea şi-i îndeamnă cu insistenţă să înveţe să iubească. 
Sensurile, semnificaţiile iubirii ar putea fi graduale precum o scară: „Dacă se 
rămâne în straturile inferioare, iubirea este pasiune (patimă rea), este instinct; 
de multe ori viciu... Dar dacă se urcă mai sus, iată că iubirea devine cercetare, 
integrare, completare naturală a existenţei”. 

Există astfel două chipuri ale iubirii: pe de o parte, iubirea care poate fi mai 
îngustă, mai egoistă, mai ingrată, mai sterilă şi mai amenințătoare pentru viaţa 
omenească şi, pe de altă parte, care poate să se dovedească drept ideală, 
fecundă, sacră, eroică, sublimă, şi care se învecinează cu Dumnezeu. 

Pontiful nu încetează de a le repeta tinerilor să se urce pe scara iubirii pentru 
a ajunge la valorile sale adevărate şi sublime. Iubirea adevărată vrea să fie 
exclusivă şi perenă: acestea sunt două caracteristici de o mare importanţă 
pentru familie. El spune: „Cele două mari temelii pe care se va clădi, mâine, o 
familie legitimă şi bună sunt exclusivitatea şi perenitatea, premise ale 
indisolubilităţii”*S 

Tinerii sunt îndemnați în mod insistent să nu iubească din instinct, interes, 
capriciu, ci să se educe ca să iubească bine, dispuşi la darul oferirii totale, ceea 
ce vrea să însemne abnegaţie, sacrificiu. Vedem, deci, clar aici că iubirea 
trebuie să urmeze o disciplină. Ea este o artă şi, ca orice artă, cere o disciplină. 
Aceasta impune stăpânirea de sine, autocontrolul, ceea ce în viaţa creştină 
devine virtutea castităţii. În pofida dificultăţilor, tinerii, în drumul lor de iubire 
în vederea căsătoriei, sunt chemaţi să practice această virtute. Montini, 
invitându-i (pe tineri) să privească la exemplul multora care o practică, afirmă 
că ea este posibilă, utilă şi necesară. Lumea modernă nu favorizează 
încetăţenirea ei, de aceea este necesar să se intensifice educaţia creştină şi să 
ne angajăm nu numai la a feri tineretul de căderi morale, ci şi la a-l converti 

pentru ca, prin disciplina moravurilor, să devină un coeficient de forță morală 
şi spirituală, seninătate şi frumuseţe. 

Trebuie luată o atitudine împotriva pierderii conştiinţei morale. De aceea, 
pontiful face puternice apeluri amintind de importanţa valorilor morale, de 
necesitatea de a pregăti tinerele generaţii „la întemeierea familiei prin 
intermediul unei solide conştiinţe morale”. Spre a dobândi o solidă conştiinţă 
morală nu este suficientă natura, ci este necesară colaborarea cu harul care 
transformă natura, o perfecţionează. Dar când harul divin se uneşte cu natura 
şi puterea răscumpărătoare a lui Cristos, prin sacramente, transformă în 
profunzime sufletul omenesc şi avem noi baze solide pentru conştiinţa morală. 

Tinerii, logodnicii, sunt chemaţi deci să se pregătească pentru însuşirea 
conştiinţei morale şi pentru căsătorie printr-o intensă viață de credinţă, o 
profundă viaţă spirituală, apropiindu-se în chip deosebit de sacramente. Se 
poate întâmpla ca viaţa de credinţă să se fi ofilit, atât din cauza faptului că după 
pregătirea la sacramentul primei Spovezi, primei Împărtăşanii şi al Mirului, s-a 
neglijat planul religios spiritual, cât şi din cauza influenţei exercitate de 
secularizarea modernă. De aceea, este necesară orientarea tinerilor şi 
logodnicilor pe un drum progresiv de credință-convertire, care să-i ajute nu 
numai să descopere iubirea conjugală în planul divin, ci să şi trăiască propria 
credinţă. Pregătirea la căsătorie devine un „itinerar catecumenal”, o formă tot 
mai mult cerută azi. Acesta este, de fapt, scopul reculegerilor spirituale, al 
întâlnirilor dintre tineri, cu caracter religios, şi al altor iniţiative pastorale 
actuale. 


4.3. Pregătirea proximă şi necesitatea unor forme moderne 


Pregătirea morală şi spirituală la iubire şi la familie se intensifică încă şi mai 
mult în perioada propriu-zisă a logodirii, fără a fi omisă totodată tratarea tuturor 
celorlalte aspecte în vederea acestui scop. De exemplu, trebuie perfecționată 
formarea din punct de vedere fizic, sanitar, intelectual, profesional etc., 
ajutându-i astfel pe candidaţi să ajungă pe cât posibil perfecţi la închegarea unei 
familii. În mod deosebit, ei trebuie să fie pregătiţi şi educați pentru importanta 
lor misiune de părinţi, aceea de a naşte copii şi a şti să-i educe, de a fi ei înşişi 
buni educatori. Trebuie ca ei să fie bine pregătiți şi capabili de a îndeplini atari 
sarcini. În chip special, Montini cere ca să fie imprimată o idee clară a familiei, 
despre familie. Ea trebuie să fie prezentată ca o vocaţie, „ca o misiune, ca o 

mare datorie, care dă vieţii un scop foarte înalt şi-l umple cu darurile şi virtuțile 
sale”. 

Deci, familia nu este o soluţionare facilă, nu este o cale liberă pentru toți, ci 
este o vocaţie spre care tinerii trebuie să se pregătească în mod responsabil, aşa 
cum este indispensabilă o serioasă pregătire pentru chemarea la preoţie sau la 
călugărie. Căsătoria nu este un episod capricios, nu este o aventură de moment 
sau un experiment. Este o alegere conştientă şi definitivă a stării de viaţă. 

Nu este o stare obligatorie pentru toţi, ci este o alegere, o vocaţie, o misiune, 
la care tinerii trebuie să se decidă şi să se pregătească cu responsabilitate şi 
conştiinciozitate. Logodnicii trebuie să fie conştienţi că în căsătorie sunt 
chemaţi să realizeze imaginea firească a lui Dumnezeu Creatorul, în sine 
fecund şi plin de iubire; icoană supranaturală, pentru creştini, a unirii dintre 
Cristos şi Biserica sa. 

Ca papă, reluând aceleaşi concepte, el consideră necesar ca cei care încheie 
căsătoria să se apropie de sacramentul Căsătoriei nu cu superficialitate, ci 
„conştienţi de pasul pe care-l fac, să aibă capacitatea de a vedea în căsătorie 
acel «sacramentum magnum» care-i consacră pentru misiunea sublimă de 
colaboratori ai lui Dumnezeu în a revărsa viaţa în noile creaturi, în a educa 
dezvoltarea lor cu o delicateţe plină de grijă, având conştiinţa propriilor 
responsabilităţi”*. 

Asupra acestei idei trebuie să se insiste tot mai mult în pregătirea 
conceptuală la căsătorie, pentru a putea recupera demnitatea familiei, 
prezentând-o ca pe o importantă vocaţie, invitând pe cei care doresc să o 
încheie să fie din ce în ce mai demni de o iubire care este semn al iubirii lui 
Dumnezeu față de oameni. 

După pregătirea proximă la căsătorie, urmează cea imediată, care este încă 
şi mai intensă din toate punctele de vedere, inclusiv cel liturgic. 

Ceea ce vrem să subliniem este faptul că pregătirea pentru familie nu se 
termină cu căsătoria, ci trebuie să continue şi după încheierea ei. Este vorba de 
o educare permanentă spre valorile căsătoriei şi ale familiei. Soții sunt invitaţi 
să se informeze şi să se formeze continuu, spre a se educa fără răgaz, mai ales 
din punct de vedere moral şi spiritual. Astfel, căsătoria nu este concepută ca un 
punct de „sosire”, ci ca un punct de „plecare”, spre o construire dinamică şi 
autentică a complicatei realități familiale. 


” Lett. past., 844. 

Acestea sunt doar câteva dintre aspectele mai importante ale pregătirii 
proxime la căsătorie şi la familie, urmată de pregătirea imediată şi continuată 
de cea permanentă. Problema care se ridică azi este aceea că, pentru realizarea 
unei atari pregătiri, nu este suficientă educaţia de acasă, care nu mai are 
autoritatea şi capacitatea de altădată de a forma pe tineri în vederea căsătoriei 
şi a familiei. De aceea, se consideră necesar ca să se ia alte inițiative în acest 
domeniu, ca să se modernizeze şi acest sector. Trebuie să ne gândim la o 
modernă şi specifică pregătire în vederea căsătoriei, prin care să fie amintite în 
mod oportun viitorilor soţi natura (căsătoriei), sarcinile ei, valoarea ei morală 
şi religioasă, în aşa fel încât să poată întemeia noua lor familie cu o conştiinţă 
iluminată şi în spirit integral. 

Motivația constă în faptul că instituţia căsătoriei este o realitate importantă 
ŞI, ca orice mare realitate, ea cere o pregătire proporţionată, cere „înnoite griji 
familiale şi sociale şi, în ceea ce ne priveşte, înnoite griji pastorale””. 

Pe tărâm practic, iniţiativele în acest domeniu nu au lipsit. Ele s-au dezvoltat 
mai ales sub formă de cursuri speciale pentru logodnici, zile de reculegere 
spirituală, diverse întâlniri între tineri şi aşa mai departe. Deja de la începutul 
pontificatului său, adresându-se către Sacra Romana Rota, papa Paul al VI-lea 
îşi exprimă satisfacția pentru „iniţiativele pastorale ce au ca scop de a oferi 
logodnicilor şi tinerilor soţi acea pregătire morală şi spirituală menită să dea 
conştiinţei lor lumină şi vigoare pentru sfinţenia iubirii şi pentru trăinicia şi 
adevărata fericire a vieţii de familie”!%. 

Între elogiile sale, amintim pe cel adresat Diecezei de Strasbourg, pentru 
şcoala de pregătire la căsătorie, în care invită celelalte dieceze, unde nu lipsesc 
cursuri sau zile de reculegere în acest sens, de a urma exemplul ei”. Este 
invitată, de fapt, întreaga Biserică: episcopii, preoţii, creştinii, să ia iniţiative 
pastorale cât mai adaptate şi mai utile în ceea ce priveşte pregătirea la căsătorie. 
Nu putem să nu amintim elogiul papei adresat Institutului „Pro Familia” din 
Brescia, în al cincizecilea său aniversar, şi din care a făcut parte şi mama sa: el 
nu-şi ascunde emoția amintindu-și de ea şi „văzând cum lucrează [Institutul] 


” Lett. past., 841. 

adesea deja, slavă Domnului, sunt organizate cursuri sau zile de reculegere cu acelaşi scop”, 
INS, II (1964), 848. 

azi, îndeplinindu-şi neobosit misiunea, prin organizarea de cursuri de pregătire 
şi de formare spirituală în beneficiul tineretului, a logodnicilor, a soților, şi cu 
ajutorul deosebit — prin prezentare şi prin conţinut — a presei periodice”. 

Apelul său este adresat tuturor tinerilor, ca să se pregătească în mod adecvat 
şi deplin conştienţi pentru întemeierea familiei. Tocmai datorită consistenţei şi 
clarităţii sale, ne permitem a cita cvasi-integral apelul pe care papa îl transmite 
tinerilor cu ocazia Crăciunului, în 1969. 


Am dori ca, în sufletul lor, conceptul despre familie să capete o splendoare ideală; 
am vrea ca la realizarea acestui ideal să contribuie limpede şi deplin forţa lor de 
a iubi; am vrea ca ei să-şi dea seama de vocaţia care se ascunde şi se manifestă în 
atracţia spre întemeierea unei familii, am vrea ca să nu fie devastat ajunul 
căsătoriei lor de gânduri impure şi comportări incorecte; am vrea ca nu calcule 
egoiste şi hedoniste să umbrească planurile viitorului cămin; am vrea ca ştiinţa 
adevăratei lor iubiri să provină de la Cristos care-şi dă viaţa pentru Biserică, 
mireasa sa, destinată a se extinde la toţi oamenii; şi ca harul sacramentului să se 
reverse, ca o fântână inepuizabilă, în fiecare zi a vieţii lor conjugale. Noi aşteptăm 
de la generaţia tânără un tip de familie nouă, căreia îngrozitoarele experienţe ale 
istoriei prezente trebuie să-i fi învăţat că numai un creştinism autentic şi puternic 


posedă formula adevăratei vieţi”. 


Iată un apel foarte clar şi foarte bogat în idei, un apel care rezumă tot ce am 
tratat în această ultimă parte a lucrării. Deci, trebuie ca tinerii să se pregătească 
pentru familie, să se pregătească cu o iubire adevărată, autentică, castă, o iubire 
care provine de la Cristos, ca ei să vadă în familie o vocaţie, ca ei să alcătuiască 
un nou model de familie, întemeiată pe valori creştine, spirituale, morale. 

Din fericire, în ultimele timpuri, posibilitățile tinerilor de a se pregăti la 
iubire şi familie sunt foarte mari. Să ne gândim la cursurile pentru logodnici, 
la consultorii matrimoniali, la şcolile de pregătire la căsătorie, chiar şi prin 
corespondenţă, la întâlnirile pastorale, la reculegerile spirituale, la colocvii, la 
mass-media, la revistele specializate etc. Fără îndoială, toate acestea dau 
rezultate notabile, dar nu suficiente dacă din mijloace de „informare” nu devin 
mijloace de „formare”. În special, ele trebuie să îi conducă pe tineri pe un drum 
catecumenal, care este drumul de a-l întâlni pe Cristos şi de a trăi în el. 

Biserica deja începe să se orienteze din ce în ce mai mult în această direcție. 
Prin misiunea sa şi prin inițiativele sale, ea caută nu numai să lumineze minţile 


102 INS, VI (1967), 472. 
1% INS, VII (1969), 810. 

tinerilor, ale celor logodiţi şi ale soților asupra multor valori religioase, morale 
şi spirituale ale căsătoriei şi ale familiei, ci, mai ales, de a face în aşa fel ca ele 
să fie trăite, urmând un drum progresiv de credinţă şi de iubire. Aşa cum zice 
papa Paul al VI-lea, nu este suficientă natura, ci este necesar harul, este necesar 
de a trăi un creştinism autentic. lar loan Paul al II-lea cere să fie pregătit şi 
publicat un Directoriu pentru pastorala familiei, în care să se stabilească, deci, 
ca aceste cursuri de pregătire să fie făcute nu numai pentru o aprofundare 
intelectuală, ci şi pentru a-i stimula pe cei interesaţi de a „se insera în mod vital 
în comunitatea eclezială”!%*. 

Noul Cod de drept canonic pune un mare accent pe pregătirea la căsătorie 
şi la familie. Şi el insistă asupra a patru aspecte ale pregătirii, şi anume: 
pregătirea remotă şi generală pentru toți; pregătirea proximă a tinerilor logodiţi; 
pregătirea imediată şi formarea permanentă a soților la fidelitate şi la sfinţenie 
în căsătorie”. Astfel, Biserica se străduieşte să se angajeze din ce în ce mai 
mult în acest domeniu, oferind posibilităţi, având iniţiative, conştientă de 
importanţa formării pre- şi postmatrimoniale pentru o adevărată identitate 
umană şi creştină a familiei. 


4.4. Puncte de bază şi apeluri pentru pastorația familiei 


În familia creştină nu există numai raporturi umane, ci şi raporturi de fii ai 
lui Dumnezeu şi ai Bisericii; se învaţă nu numai normele de comportare civilă, 
ci şi cele religioase; pe scurt, în ele se nasc buni cetăţeni şi buni creştini. În 
acest sens, papa Paul al VI-lea declară că familia este „celula primară” nu 
numai a societăţii civile, ci şi a celei religioase. De aceea, de stabilitatea şi de 
viaţa ei depinde reînnoirea Bisericii locale şi universale. Or, acest fundament 
al societăţii civile şi ecleziastice, fiind „aruncat” în centrul crizei moderne, 
apare ca necesară o puternică intensificare a acţiunii pastorale într-o astfel de 
direcţie. Pontiful afirmă că este una dintre „datoriile ceasului de faţă” şi că 
trebuie să-i rezervăm o atenţie prioritară. 

Înainte de toate, pastorala familiei trebuie să fie călăuzită de unele principii 
de bază. Adresându-se participanților la cea de-a Il-a Adunare generală a 
Comitetului pentru Familie, în ziua de 13 martie 1974, papa enumeră „punctele 


104 Familiaris consortio, 66. 
105 Codul de drept canonic, can. 1063. 
106 Cf. INS, XV (1977), 824; INS, VIII (1970), 1469. 

prioritare” ale pastoralei familiale, ai cărei promotori ei trebuie să fie cei 
dintâi". Punctele de bază sunt următoarele: 

— în primul rând, familia este „locul privilegiat al iubirii, al comuniunii 
intime a persoanelor”, al comuniunii unice şi indispensabile, al iubirii fidele, 
caste, răbdătoare şi generoase; 

— ea este „leagănul vieţii”; ca atare, în confruntarea cu mentalitatea 
anticoncepţională modernă, se iveşte datoria pentru toţi, în special pentru 
preoţi, medici, educatori, de a-i pregăti pe soți la paternitatea responsabilă, 
considerând viaţa şi iubirea ca „daruri ale lui Dumnezeu”; 

— ea nu este închisă în ca însăşi, ci este „locul de deschidere către toate 
celelalte comunităţi”. În ea se învaţă realizarea comuniunii, convieţuirea în 
societate; 

— în chip deosebit, ea este „locul în care se revarsă harul Domnului”. În 
virtutea sacramentului căsătoriei, mirii (soţii tineri) primesc harul de a trăi 
iubirea lor în conformitate cu cea dintre Cristos şi Biserică şi de a-i iniția pe fiii 
lor la credinţă şi apostolat. Pontiful asigură astfel familia de asistenţă divină. 
Ea nu trebuie să se înspăimânte în faţa exigenţelor familiale, deseori dificile, 
dar nu imposibil de depăşit pentru cel care este creştin; 

— în fine, papa Paul al VI-lea încheie expunerea punctelor de bază ale 
pastorației familiale subliniind necesitatea unei pregătiri autentice a 
logodnicilor pentru familie, a unei „formări solide, realiste, spirituale” şi, de 
asemenea, a unei continue asistenţe a familiei din partea altor familii, a 
comunităţii creştine şi a societăţii. 

Din fericire, azi există multe modalități şi multe mijloace pentru a face 
pastoraţie familială: centre parohiale, centre catehetice, consultori famihali, 
cursuri de formare permanentă, de formare spirituală, centre de asistenţă 
socială, centre pentru primirea în viaţă, asociaţii familiale, alte mişcări etc. Este 
necesar însă ca toate să se dedice în mod serios pentru ajutorarea familiei care 
se află în criză. De aceea, papa Paul al VI-lea face invitaţii insistente în 
favoarea unei urgente şi autentice pastoraţii familiale. 

El face diverse apeluri mai ales către episcopi, afirmând că apostolatul în 
familie este indispensabil, este una dintre sarcinile vitale şi de cea mai mare 
importanţă a acţiunii pastorale. Ei trebuie să se angajeze constant din punct de 
vedere pastoral pentru promovarea valorilor creştine ale familiei, astfel ca în 
ea „să se menţină simţul religios, iubirea autentică, spiritul de solidaritate în 


107 Cf. INS, XII (1974), 233-236. 

relațiile cu alții, mai ales cu cei care suferă, şi ca să devină un centru de 
implicare şi de formare creştină”%. 

Preoții. Ei sunt chemaţi să devină consilieri şi ghizi spirituali ai familiilor, 
pentru a le ajuta să „umble întru lumină” (n 1,17) şi în bine spre idealul 
creştin. Trebuie să ştie că „pastorația familiei se prezintă azi drept cea mai 
oportună, cea mai angajată şi, de asemenea, cea mai fecundă, cu rezultate 
binefăcătoare şi de durată. Ea poate solicita, într-adevăr, multă şi delicată 
muncă din partea păstorilor de suflete, dar le oferă şi cele mai bune satisfacţii 
şi merite foarte mari”. 

Există apoi instituţiile, invitate să colaboreze în pastorația familială. Cea mai 
importantă este, fără îndoială, Comitetul pentru Familie, care este chemat să 
găsească mijloacele eficace pentru pastorala familială, să conştientizeze 
comunităţile creştine în privinţa problemelor de familie, să încurajeze toate 
iniţiativele, să fie „martorul privilegiat al concepţiei creştine” asupra familiei!!?. 

Între asociațiile invitate să colaboreze în pastorația familială, amintim şi 
Institutul „Pro Familia” din Brescia, Acţiunea Catolică Italiană şi Centrul 
Italian Feminin, pentru care pontiful face o minunată sinteză a mesajului 
conciliar către soţii tineri şi către familiile lumii de azi, şi invită să fie, pentru 
familii, primii interpreţi fideli prin cuvinte şi prin exemple". 

Diferite apeluri sunt adresate şi grupurilor familiale care pot contribui valid 
în acest domeniu. Dar mai presus de orice, este invitată la pastorația familiei 
familia însăşi. Este una dintre metodele pastorale cele mai moderne şi cele mai 
eficace. Conştient de acest lucru, papa Paul al VI-lea cere ca să se acorde 
cuplurilor un spaţiu mai larg de acţiune în acest sens, amintind „rolul lor de 
protagoniste ale pastoraţiei”, care le vine din harul sacramentului!'?. Este vorba, 
deci, de familie ca subiect de pastoraţie, şi nu numai ca obiect, deci de o 
pastoraţie a familiei cu familia. 

lată numai câteva dintre frecventele apeluri ale pontifului în direcția 
pastoraţiei familiale, prin care el vrea să sensibilizeze conştiinţele tuturor față 
de problemele de familie. Notăm interesul său pentru pastorația familiei, 
manifestat nu numai prin intervenţiile sale ca papă, ci şi anterior, ca arhiepiscop 


1% INS, XV (1977), 684. 

1% INS, VIII (1970), 1084. 

110 Cf. INS, XII (1974), 234; INS, XI (1977), 620. 

1! Cf, INS, VI (1968), 474; INS, IV (1966), 121; INS, XI (1973), 878; INS, XV (1977), 
390; INS, IV (1966), 78-86. 

112 Cf. INS, XV (1970), 390. 


112 


de Milano. Tocmai din motive pastorale de acest gen a scris scrisoarea 
pastorală Pentru familia creştină, adresată arhidiecezei sale şi încheiată cu 
invitaţia clară: „Biserica aşteaptă azi ca familia să capete o înfăţişare tot mai 
luminoasă şi mai puternică; şi astfel, renăscută în conştiinţa naturii sale, a 
misiunii sale, a înălțării sale supranaturale, familia creştină să dea societăţii 
exemplul, mărturia şi nostalgia iubirii pe care Cristos a adus-o lumii”! ”. 

Papa Paul al VI-lea este profund convins că idealul familiei creştine este 
posibil, dar trebuie proclamat, promovat, trebuie desfăşurată o pastoraţie bine 
concepută şi organizată a familiei, ţinând cont de toate valorile teologice, 
spirituale, morale, culturale şi sociale. Este convins că de stabilitatea familiei 
depind societatea civilă şi cea religioasă şi, de aceea, este necesară salvgardarea 
ei. 

Acesta este şi apelul papilor succesivi, care cu egală insistență s-au ocupat 
de familie şi de problemele ei. Biserica, reînnoind conştiinţa absolutei 
necesităţi a unei pastoraţii adecvate a familiei, continuă să se angajeze pentru 
valorile sale umane şi creştine şi speră astfel în redescoperirea identităţii sale, 
în reînnoirea şi perfecționarea sa. Această angajare decurge şi din conştiinţa că 
o maturizare a instituţiei familiale se traduce simultan într-o reînnoire a 
Bisericii şi a întregii societăţi. 


115 Lett. past., 856. 


